title: Didius Julianus

text: Pretoriaanikaartilaiset murhasivat keisari Pertinaxin Palatiumilla 28. maaliskuuta 193. Selvää seuraajaa ei ollut, jolloin Pertinaxin appi ja kaupunginprefekti Titus Flavius Sulpicianus yritti pretoriaanien leirissä, Castra praetoriassa, suostutella nämä julistamaan itsensä keisariksi mutta ei saanut vastakaikua. Sillä aikaa pretoriaanit etsivät vaihtoehtoisia ehdokkaita kaupungista, mutta useimmat senaattorit olivat lukittautuneet koteihinsa. "Historia Augustan" mukaan Didius Julianus yritti mennä vävynsä Cornelius Repentinuksen kanssa senaattiin, mutta sen ovet olivat lukittuja. He tapasivat pari pretoriaanikaartin sotilasta, jotka suorastaan pakottivat Didiuksen mukanaan pretoriaanien leiriin. Cassius Dion mukaan taas Didius kiiruhti välittömästi leiriin kuultuaan Pertinaxin murhasta. Pretoriaanit eivät kuitenkaan päästäneet Didiusta leiriin, koska Sulpicianus oli vielä sisällä neuvottelemassa pretoriaanien kanssa. Didius alkoi huudella muurin takaa lupauksiaan kaartille, jos he julistaisivat hänet keisariksi ja pian alkoi huutokauppa keisarin arvosta. Sulpicianus tarjosi lopulta 20 000 sestertiusta jokaiselle pretoriaanille, mutta Didius korotti tarjouksensa 25 000 sestertiukseen. Sulpicianus luovutti ja Didius päästettiin leiriin ja julistettiin keisariksi. Pretoriaanit olivat ilmeisesti alkaneet huolestua siitä, että Sulpicianus olisi kostanut kaartille Pertinaxin kuoleman jos hänet olisi julistettu keisariksi. Didius myös lupasi ettei Pertinaxin murhaajia rangaistaisi ja myös Sulpicianus säästettiin.


title: Didius Julianus

text: Pian myös senaatti vahvisti Didiuksen keisariuden. Hän nimitti vaimonsa Manlia Scantillan ja tyttärensä Didia Claran augustaksi ja antoi Pertinaxille kunnialliset hautajaiset. Didius yritti vakiinnuttaa valtansa mielistelemällä senaattia ja yritti hankkia kansansuosiota kumoamalla Pertinaxin määräyksiä. Pretoriaaniprefekti Aemilius Laetus teloitettiin, ehkä siksi koska Didius pelkäsi oman turvallisuutensa puolesta. Flavius Sulpicianus säästettiin, mutta hänet erotettiin kaupunginprefektin virastaan. Uudeksi kaupunginprefektiksi Didius nimitti vävynsä Repentinuksen. Didius ei kuitenkaan saanut senaattoreiden luottamusta hänen kyseenalaisen valtaannousunsa takia. Roomassa oli levotonta kun Syyrian maaherraa Pescennius Nigeriä kannattaneet ihmiset valtasivat Circus Maximuksen ja vaativat Nigeriä uudeksi keisariksi. Väkijoukko kuitenkin hajaantui pian. Pian tuli tieto, että Pannonian maaherra Lucius Septimius Severus oli julistautunut keisariksi 9. huhtikuuta 193. Huhtikuun puolivälissä keisariksi julistautui myös Clodius Albinus Britanniassa ja Pescennius Niger Syyriassa.


title: Didius Julianus

text: Severus lähti pian marssimaan armeijansa kanssa kohti Roomaa. Samaan aikaan Didiuksen kerrotaan järjestäneen iloisia juhlia, mutta nämä tarinat ovat varmasti keksittyjä. Lisäksi hän lyötti rahoja, joissa hän kutsui itseään maailman valtiaaksi ja kertoi tulleensa valituksi sotilaiden yksimielisyydessä ("Concordia Militum"). Tosiasiassa Didiuksen valta ulottui vain Rooman kaupungin alueelle. Ihmiset halveksivat Didiusta, häntä pilkattiin ja joskus häntä kohti heitettiin kiviä. Samaan aikaan Severus lähestyi joukkoineen Roomaa. Didius julisti Severuksen valtionviholliseksi ja yritti menestyksettä valmistautua pystyttämällä heiveröisiä barrikadeja Rooman kaduille sekä linnoittamalla kaupunkia pretoriaaneilla ja Misenumin laivaston merimiehillä. Hän myös lähetti salamurhaajia Severuksen kimppuun, mutta nämä epäonnistuivat. Severusta käännyttämään lähetetyt senaattorit siirtyivät tämän puolelle. Severus pääsi Italiaan ja valtasi pian Ravennan. Didius ehdotti Severukselle, että tämä jakaisi vallan hänen kanssaan, mutta Severus kieltäytyi. Lopuksi Didius pyysi Pertinaxin suosijaa Tiberius Claudius Pompeianusta kanssahallitsijakseen, mutta tämäkin kieltäytyi. Severus lähetti viestinviejiä pretoriaanikaartille, joka katsoikin parhaaksi ilmoittaa ottavansa käskynsä vastedes Severukselta. 1. kesäkuuta 193 Rooman senaatti julisti Severuksen uudeksi keisariksi ja langetti Didiukselle kuolemantuomion. Didius yritti paeta Palatiumille, mutta hänet surmattiin 1. tai 2. kesäkuuta, jonka jälkeen senaatti määräsi Didiuksen muiston kirottavaksi ("damnatio memoriae"). Dion mukaan hänen viimeiset sanansa olivat "Mutta mitä pahaa minä olen tehnyt? Kenet olen tappanut?". Severus luovutti myöhemmin Didiuksen ruumiin tämän perheelle, joka hautasi Didiuksen Via Labicanan varrelle.


title: Didius Julianus

text: Didius Julianuksen jälkimaine oli huono. Hänen kerrotaan olleen kunnianhimoinen nautiskelija ja tuhlari. Häntä on myös kutsuttu Rooman historian turhimmaksi keisariksi. Tiedot Didius Julianuksen lyhyestä keisariudesta perustuvat lähinnä epäluotettavaksi osoitettuun "Historia Augustaan", Cassius Dion, joka oli itse Roomassa todistamassa tapahtumia, kirjoittamaan elämäkertaan ja Herodianoksen historiateokseen.


title: Quintillus

text: Marcus Aurelius Claudius Quintillus (k. syyskuu 270) Rooman keisari lyhyen aikaa syyskuussa 270. Quintillus julistautui keisariksi veljensä Claudius Gothicuksen kuoltua kulkutautiin elokuussa 270 ja sai senaatin hyväksynnän. Hän oli keisariksi noustuaan luultavasti Aquileian kaupungissa Pohjois-Italiassa. Samalla kuitenkin Tonavan raja-alueen joukot huusivat Claudiuksen luotetun kenraalin Lucius Domitius Aurelianuksen keisariksi. Aurelianus oli matkalla kukistamaan Quintillusta, joka kuitenkin teki itsemurhan tai omat sotilaat murhasivat hänet, jolloin taistelulta vältyttiin.


title: Quintillus

text: Quintilluksen elämästä ja kaudesta ei tiedetä juuri mitään. Antiikin lähteiden tiedot ovat ristiriitaisia hänen kautensa pituudesta. Zosimoksen mukaan hän hallitsi muutaman kuukauden, kun taas "Historia Augusta" puhuu sekä 17 että 20 päivästä. Noin vuonna 354 kirjoittaneen tuntemattoman kronikoitsijan mukaan Quintilluksen valtakausi kesti 77 päivää. Neljässä eri kaupungissa ehdittiin kuitenkin lyödä Quintilluksen nimellä ja kuvalla varustettuja kolikoita, joten viimeksi mainittu saattaa olla oikeassa. Mauretaniasta on löydetty myös mailipylväskin, jossa on teksti "IMP CAES M AVRELIO QVINTILO INVICTO PIO FELICI AVG PONT MAXIMO TRIB POTEST PP ... ." (Ylipäällikkö Caesar Marcus Aurelius Quintillukselle, voittamattomalle, hurskaalle ja menestyksekkäälle Augustukselle, Pontifex maximukselle, kansantribuunin oikeuksien haltijalle, isänmaan isälle ...)


title: Quintillus

text: Kun Konstantinus Suuri propagandassaan ilmoitti olevansa sukua Claudius Gothicukselle ylistäen häntä suuresti, myös Quintillus sai tästä osansa. Monet ajan historiankirjoittajat ylistivät Quintillusta ja mainitsivat hänen esimerkilliset hyveensä, jotka ylittivät jopa Claudiuksen vastaavat.


title: Quintillus

text: Myös Quintilluksen kuolintavastakin on epäselvyyksiä. Erään tarinan mukaan hän teki itsemurhan avaamalla suonensa tai sitten antoi lääkärinsä avata ne. Myös hänen omat sotilaansa saattoivat surmata komentajansa, huomattuaan ettei heistä olisi vastusta Aurelianuksen armeijalle. "Historia Augustan" mukaan historioitsija Deksippos kirjoitti, että hän kuoli luonnollisesti. Tämä saattaa olla tottakin sillä Deksippos oli Quintilluksen aikalainen. Johannes Malalaksen mukaan hän kuoli keisarillisessa palatsissaan Roomassa eikä Aquileissa.


title: Martti Servo ja Napander

text: Martti Servo ja Napander on vuonna 1997 perustettu suomalainen kevyen musiikin yhtye. Tunnetuimpia kappaleita ovat "Maailman sinisin taivas", "Viikonloppu", "Hitti-litti Litmanen" ja "Ufo tarjosi kaakaon". Yhtyeen lauluissa tarkastellaan elämää ja ihmissuhteita näennäisesti perinteisen iskelmän keinoin, mutta länsimaisen populaarimusiikin perintö kuuluu tuotannossa laajasti. Ohjelmistoon kuuluvat esimerkiksi tyylitelty punk, reggae, rock’n roll, progressiivinen rock ja jatsahtavat instrumentaalit. Keskeisiä piirteitä ovat urkusoundi, saksofoni, hyväntahtoinen suhtautuminen elämän tragikoomisiin ilmiöihin sekä tunnistettava lauluääni. Levy-yhtiön mukaan musiikissa yhdistyvät Junnu Vainion herkkä lyriikka, Irwin Goodmanin repivä kantaaottavuus, Martti Huuhaa Innasen ironinen huumori ja Arttu Suuntalan vanha humppaperinne. Viisto huumori jakaa mielipiteitä, mutta vetoaa monenlaiseen yleisöön. Noin 30 keikkaa vuodessa tekevä kokoonpano on esiintynyt mm. erilaisilla messuilla, olutfestivaaleilla, Iskelmäfestivaaleilla, Down by the Laiturissa, Provinssirockissa, Ruisrockissa, Suonenjoen mansikkakarnevaaleilla, Rauman Pitsiviikoilla ja metallifestivaali Nummirockissa yksityistilaisuuksien, konserttisalien, tanssiravintoloiden ja pubien lisäksi. Omien sanojensa mukaan Martti Servo ja Napander on pieni- ja keskisuuri kevytmetalliyhtye, joka taipuu myös lejeeringiksi .


title: Martti Servo ja Napander

text: Orkesteriin kuuluvat:


title: Martti Servo ja Napander

text: Martti Servo ja Napander täytti 20 vuotta 2017. Ensimmäinen levy "Jälkijunassa - 13 suurinta" ilmestyi 1997 ja se sisältää 14 kappaletta, joista mm. "Sauna" ja "Viikonloppu" ovat edelleen konserttien vakio-ohjelmistoa. Sen jälkeen levyjä ja singlejä on julkaistu noin kahden vuoden välein (ks. diskografia alla). Juhlavuoden lokakuussa ilmestyi ensilevyn vinyylipainos sekä sadan C-kasetin erä ja työnimellä "Paljon onnea Suomi" kulkenut yhdeksäs studioalbumi "Teräsmylly jauhaa". Yhtyeeltä on ilmestynyt myös yksi live-levy (2002) ja kaksi kokoelmalevyä (2008 ja 2014). Neljä aiemmin julkaisematonta kappaletta sisältänyt instrumentaalikooste "Bravo Napander" julkaistiin 2006 ja sen pohjalta toteutettiin neljän paikkakunnan InstruIndex-kiertue vuonna 2014. Kiertueella äänitettiin EP, jonka a-puolella on lisäksi vierailevan tähden Maire Kukkosen esittämä kappale "Tänä kesänä mä rakastun". Orkesteri on julkaissut myös DVD-konserttitallenteen "Menoa ja meininkiä" 2005 ja "Showtime" -karaoke-DVDn 2013. "Menoa ja meininkiä" sisältää bonuksena neljä Napander-opetuselokuvaa mm. mökkitien kunnostuksesta ja autohuollosta .


title: Martti Servo ja Napander

text: Suomen viralliselle listalle Martti Servo ja Napanderin tuotannosta ovat nousseet singlet "Mikä on kun ei taidot riitä" (2002-2003: korkein sija 6.), "Samba kuppi kuumaa" (2003: 8.), "Vahva näyttö ("2004: 15.), "Sydämen amiraali" (2005: 12.), "Juhannuksen taika" (2005: 8.) ja "Boogiewoogiereggaepartyrock’nrollman" (2007: 17.) sekä albumit "Sydämen amiraali" (2005: korkein sija 19.), "Täältä pesee" (2007: 16.), "Kestävällä pohjalla" (2010: 17.), "Showtime" (2013: 25.) ja "Hittirähinä" (2008-2009: 22.). "Menoa ja meininkiä" -DVD saavutti korkeimmillaan sijan 2. (2005). "Reissuun lähden" -single nousi Radio Suomen soitetuimmaksi kappaleeksi kesällä 2013. Orkesteri oli ehdolla vuoden parhaaksi yhtyeeksi Radio Iskelmän äänestyksessä vuonna 2011. Radio Cityn 100 parasta kotimaista rock-biisiä -listalla kuuntelijat äänestivät "Maailman sinisin taivas" -kappaleen sijalle 58. vuonna 2015.


title: Martti Servo ja Napander

text:
Studiolevyt
Livet ja kokoelmat
Martti Servo ja Napander on huomioitu mediassa perustamisestaan lähtien. Ensimmäinen julkinen esiintyminen oli vuoden 1997 elokuussa MTV3:n Huomenta Suomi -ohjelmassa. 2000-luvun alussa tunnettuutta lisäsi erityisesti Nelosen Kari Hotakaisen käsikirjoittamaan sarjaan Tummien vesien tulkit (2002) tehty tunnuskappale "Mikä on kun ei taidot riitä". "Maailman sinisin taivas""" (1998) oli puolestaan mukana margariinimainoksessa vuonna 2003 lisäten mielenkiintoa yhtyettä kohtaan ja "Johtotähti"""-kappaleen (1997) taustoja käytettiin ”Johan maistuu marinetti” -lihatuotemainoksessa 2005. Servoa haastateltiin Huomenta Suomi -ohjelmassa myös "Kestävällä pohjalla" -albumin tiimoilta 2010, samoin Kahdenkympin villitys -juhlakiertueen ja juhlavuoden johdosta 2017. Orkesteri noteerattiin "Showtime"-albumin julkistustilaisuuden myötä niin ikään MTV3:n Kympin uutisissa 2013. Samana vuonna yhtye teki "Reissuun lähden" -tunnusmusiikin Yleisradion televisiosarjaan Lomamatka 70-luvulle.


title: Martti Servo ja Napander

text: Vuosina 2003-2006 Martti-sedäksikin kutsuttu Servo esitti Napanderin musiikkia Hannu Muukkulan säestyksellä juontamassaan chat-ohjelma Yösydämessä Subtv:ssä ja vastaili katselijoiden kysymyksiin täysin arvaamattomasti. Ohjelmassa vierailivat mm. Napanderin tuoteasiamies Jarmo Perä sekä käsinuket Boogie Rooster, Kitty Kat ja Dirk Solomon. Keväällä 2016 Iltasanomat järjesti nettitelevisiossaan samanhenkisen Huutolaatikko-illan, jossa Servo kommentoi katsojien kysymyksiä haluamallaan tavalla ja tuhosi studion television käyttökelvottomaksi hakkaamalla sitä sellofaani-rullalla, Yösydämestä tutulla legendaarisella soittimella. Servo on esiintynyt myös MTV3:n Salatuissa elämissä ja Ajoneuvos-ohjelmassa. Servo ja Muukkula vierailivat Kaarle Viikatteen ja Pasi Vanhatalon Rokit Kokit -nettitelevisiosarjassa 2009 .


title: Martti Servo ja Napander

text: Sosiaalisessa mediassa ja yhteisöpalveluissa Martti Servo ja Napander on aktiivisesti mukana mm. Facebookin ja YouTuben kautta. YouTubesta löytyy esimerkiksi kompakti Martti Servo ja Napander livenä Radio Novassa -vappukonsertti vuodelta 2013. Yhtyeen kotisivujen Sähkömartti-palstalla Servo vastailee lukijoiden kysymyksiin. Servo on kirjoittanut ajankohtaisia asioita pohtivia pakinatyylisiä kuukausi- ja osavuosikatsauksia Pirkanmaalla Suur-Tampere -lehteä edeltäneeseen Pirkanmaan Sanomat -lehteen (2006–2011) ja palstatilaa yhtyeelle ovat antaneet em. Iltasanomien lisäksi mm. Seura, Inferno, Rumba ja Soundi. Radioesiintymisiäkin on kertynyt useita, mm. YLE Puheen Aamu (2017, 2013), YLE Radio Suomen Metsäradio (2007) ja Radio Helsingin Njassa (2017, 2015) ovat haastatelleet Servoa. Hänet on nähty myös teatterilavalla jyväskyläläisen Teatteri Eurooppa Neljän Vadelmavenepakolaisessa (2016) .


title: Martti Servo ja Napander

text: Martti Servo ja Napander on yleisönsä ohella inspiroinut muita taiteilijoita ja luovissa ammateissa työskenteleviä. Yhtyeen musiikkia on levyttänyt esimerkiksi Neljän Suora. Lordi, PMMP ja Sepi Kumpulainen ovat tehneet yhteistyötä ryhmän kanssa. Mr. Lordi on maalannut yhtyeestä öljyväriteoksen, joka löytyy "Kestävällä pohjalla" -levyn LP-version kannesta. Taiteilija Tapio Lahtinen on valmistanut Martti Servosta kahdeksan näköispatsaan erän. Design Marisanna Multamaa on suunnitellut pronssisen Martti Servo-riipuksen ja Martti Servo ja Napander  -fanituotteisiin kuuluu mm. Servon kasvokuvalla varustettu Napander-viiri sekä erilaisia paitoja ja rintanappeja. Yhtyeellä on fan club.


title: Martti Servo ja Napander

text: Martti Servo ja Napanderin tuotanto on pääasiassa Martti Servon, Sanna Sucksdorffin, Jokke Pirhosen ja Vladislav Kowalskin käsialaa, mutta muut yhtyeen jäsenet ovat vahvasti musiikinteossa ja sovittamisessa mukana, Hannu Muukkula ja Mauno Tiira erityisesti säveltäjinä. Tuottajina toimivat mm. Jussi Jaakonaho ja Jokke Pirhonen. Yleisiä laulujen aiheita ovat ihmistenväliset suhteet, urheilu, arjesta juhlaan siirtyminen ja mitä erilaisimpien ilmiöiden havainnointi. Teksteissä pohditaan irtisanomisia, lakipykäliä, kansainvälistä kaupankäyntiä, yksinäisyyttä, arjesta selviämistä ja yhteiskunnallisia pulmia. Esimerkiksi "Katse penkkaan päin" -kappaleessa annetaan neuvoja liikenteeseen. Laulujen teemat ovat universaaleja, mutta tulokulma omaleimainen. Tulkinta on usein kerroksellista ja tekstit metaforisia. Flamenco-henkisessä "Rakkauden ajopuu" -laulussa (säv./san. Servo, sov. Martti Servo ja Napander) ihmissuhteesta toiseen ajautuvaa henkilöä kuvataan seuraavasti: "/rakkauden ajopuu / mikset voi jo rantautuu/ myötävirtaan ajautuu, rakkauden ajopuu/". Servon mukaan suomalaiset tykkäävät ironiasta ja älykkäästä huumorista, mutta yhtyeeltä löytyy myös ns. halolla päähän -osastoa - itsetutkiskelua, totisia aiheita ja taiteellista kunnianhimoa.


title: Martti Servo ja Napander

text: Rakkauden auvoa ja problematiikkaa käsitellään mm. lauluissa "Nyt nappaa""", "Hyvältä näyttää""", "Sydämen amiraali""" ja "Nyt santsataan" sekä "Samba kuppi kuumaa""". "On kivaa olla tyttö", "Kissanainen", "Söpö hiljainen" ja "Rakkauden bonus" keskittyvät naissukupuoleen siinä missä miehen elämää tutkitaan esim. kappaleissa "Aikuinen mies", "Testovoimaa" ja "Miksi mies käpälöi". Tunteita ja pettymystä puretaan kappaleissa "Tunneihminen", "Pinna kiristyy", ja "Hoidin itseni kuntoon", "Johtotähti" sekä "En tulla voi, olen estynyt mä tänään". Samaa teemaa edustavassa "Anna pannun puhuttaa" käytetään stadin slangia. "Yleiskaava, eduskunta" on puolestaan punk-henkinen ulostulo yhteiskunnallisista vastakkainasetteluista. Suomalaisuuden ytimessä eli saunakulttuurissa ja omakotitalon uumenissa ollaan kappaleissa "Sauna", "Juhannuksen taika" sekä "Lontoon koolinkia".


title: Martti Servo ja Napander

text: Juhlatuulelle siirrytään lauluissa "Viikonloppu", "Tillintallin", "Hissun kissun lissuun" ja "Tuntuuko tutulta". Toisaalta "Miks kaikki mättää", "Seuraava päivä" sekä "Rakkaimmalle" kertovat alkoholin haittapuolista synkistelyyn sortumatta. Elämän arvaamattomuutta, arjen vastoinkäymisiä, yksinäisyyttä ja hairahduksia löytyy ehkä yllättäenkin kappaleista "Ufo tarjosi kaakaon", "Liikaa kikkailin" sekä "Elämän jakojäännös". Ystävyyden teemaa edustavat balladit "Kiitos ihminen" ja "Luottavaisin mielin", samoin edellisiä nopeatempoisemmat "Kyllösen Pentti" ja "Rivimiehet hurraa". Yksilön ja yhteiskunnan suhde korostuu esimerkiksi kappaleissa "Pyöräilyonnettomuus pimeällä sillalla", jonka tarinassa pienen ihmisen oikeustaju on koetuksella, sekä "Saako pörssistä kottii?" -laulussa, jossa mietitään vuosituhannen vaihteen osakekurssien maailmaa Nokian imussa. Luovaa kunnianhimoa niin teksteiltään kuin säveltaiteeltaan edustavat mm. "Kuka siellä?", "Odysseus", "Marttyyrin aika", "Linnunradan juoppolalli", "Neiti Fortuna", "Päivää se on iltakin" ja masennuksesta kertova "Kun ote lipeää".


title: Martti Servo ja Napander

text: Urheilu on Martti Servo ja Napanderin tuotannossa vahvasti edustettuna: "Kaukalopallo" ylistää joukkuepeliä, Martinlaakson pellavapää viittaa formula-ajaja Mika Saloon, "Koriskenttien sankarit" esittelee suomalaisia koripallonpelaajia, "Rinnereggae" laskettelun ja "Pyöräilyn ystävä" kilpapyöräilyn maailmaa. Jääkiekosta kertova "Lätkän ihmemaa" oli vuoden 2003 jääkiekon MM-kisojen tunnussävel. Jalkapalloilija Jari Litmaselle pyhitetty "Hitti-litti Litmanen" on puolestaan keikoilla yleisön toivekappaleita. Muita lauluissa esiintyviä julkisuuden henkilöitä ja yhteiskunnallisia vaikuttajia ovat esimerkiksi Martti Ahtisaari ("Rauhantekijä"), Martin Saarikangas ("Iso-Masa rock"), presidentti Urho Kekkonen ("Se oli silloin") ja Esko Riihelä ("Eiköhän kiitetä Riihelää").


title: Martti Servo ja Napander

text: Martti Servo ja Napanderia kuvataan usein ”Martti Servo ja Napander saa hymyn naamalle” tai ”Saa hymyn suupieliin paatuneemmallekin synkistelijälle” -tyyppisesti. Iki-positiiviseksi iskelmä-sekstetiksi kuvattua yhtyettä on kehuttu erityisesti konserteistaan. Servo itse luonnehtii esiintymistä lajissaan vallankumoukselliseksi, jopa anarkistiseksi. Hänen mukaansa Napanderin keikat ovat ”iloisia häppeninkejä”. Livetilanteessa musiikin ja yhtyeen tarttuva hyväntuulisuus korostuu.  Esiintyminen on energistä ja interaktiivista. Välitassuiksi kutsutut yleisön ja yhtyeen kädenpuristukset, rumpali Juha Lötjösen laulama täysin irrationaaliselta vaikuttava "Pipopää"-kappale sekä jopa primitiiviseen Servon parkumiseen yltyvä "Saunan""" kertosäe ja yleisön huudatus ovat esimerkkejä tästä. Keikoilla juonnot ovat yhtä absurdeja kuin kappaleetkin ja olennainen osa yleisön ja yhtyeen vuorovaikutusta.


title: Martti Servo ja Napander

text: Positiiviseksi ja herrasmiesmäiseksi kuvailtu asenne näkyy sekä tuotannossa että esiintymisessä. Epäsovinnaisuutensa vuoksi Martti Servo ja Napander -yhtyettä on vaikea lokeroida. Humpan ja samban rytmien väliin saatetaan istuttaa yllättäen taidemusiikkia ja hilpeän leikinlaskun alta löytyy raskaita aiheita. Esimerkiksi "Nippa nappa niukin naukin""" kertoo ihmisen kamppailusta yhä kovenevien vaatimusten viidakossa ja "Partneri ja kumppani" -kappaleessa (2007) kaidalta polulta eksyneiden hahmojen kevätpuuhia säestää Viipurilaisen osakunnan laulajien kuoro johtajanaan Erkki Nurmi. Esitystapa ja sovitustekniikka herättävät ristiriitaisia tunteita. Laulajan mukaan on silti suuri joukko ihmisiä, jotka ovat mielistyneitä esimerkiksi sanoituksiin ja löytävät niistä merkittäviä ja itseään koskettavia asioita.


title: Martti Servo ja Napander

text: Martti Servo ja Napander, erityisesti Servo ja Muukkula, ovat tehneet ja esittäneet myös mainosmusiikkia. Esimerkkinä mainittakoot ajoneuvojen myyntiin keskittyneelle sivustolle tehty kappale "Autotie" (2018) (ks. esim. "Takakontti"  ), Subtv:ssä James Bond -elokuvasarjaa mainostanut kappale "James Bondi""" (2010), Fonectalle räätälöity "Kuka soitti" (2010) ja Fintoton suurmarkkinatapahtumaan tehty "Pelimies" (2008), joka voitti Kaiku-radiomainoskilpailun tammikuussa 2009. Servo ja Muukkula keikkailevat myös nimellä Martti ja Moods Duo. Ohjelmistossa on pääasiassa Napander-musiikkia ja Doors-covereita. Duolta on ilmestynyt Napander-klassikoita ja kaksi omaa kappaletta sisältävä albumi "Kanssasi kahden" (2015). Lisäksi Martti Servo ja Erkka Alonen ovat esiintyneet Helsingin Juhlaviikoilla Art Goes Kapakka -tapahtumassa solisti-basso -duona (2011). Servo on niin ikään juontanut Martin musiikkipuntari -ohjelmaa Radio Helsingissä ja viikoittaista Jälkijunassa-pakinaa osana Paikka auringossa -sarjaa Radio Suomessa. Kappaleet "Joulu puussa" ja "Pukki palaa loppuun" sisältävä Martti Servo ja Retuperän WBK -joululevy ilmestyi vuonna 2000. Servo esittää myös "Ipanapa talvilaulut" -albumilta löytyvän "Joulun manteli" -kappaleen (2009) ja "Ipanapa liikenteessä" -albumilta löytyvän "Hei hei heijastin""" -laulun (2011), Lordin tekemän ROPS:in kannatuslaulun "Sinisellä sydämellä" (2013) ja Trio Orien kappaleen "Aamulla karanneiden hellepäivä" "(2014)".


title: Pallo (peliväline)

text: Pallo on pallopelien peliväline. Monissa urheilulajeissa ja peleissä pelivälineenä käytettävä pallo on useimmiten pyöreä eli pallonmuotoinen esine, mutta ne voivat olla muunkin muotoisia kuten amerikkalaisen jalkapallon ja rugbyn soikea pallo tai sulkapallon ainoastaan osittain pallonmuotoinen pallo. Pallon käyttö pelivälineenä perustuu sen pyörimis- ja kimpoamisominaisuuksiin. Lajista riippuen pallot voivat olla onttoja tai umpimateriaalia. Joissakin lajeissa pallomaisestakin pelivälineestä käytetään muita nimityksiä kuten kuula (petankki) tai kivi (biljardi). Vaikka jääkiekko ja ringette kuuluvat pallopeleihin, eivät niiden pelivälineet ole palloja.


title: Aggressio

text: Aggressio on toisiin yksilöihin tai ympäristöön kohdistuvaa tahallista, vahingoittavaa tai häiritsevää käyttäytymistä. Siihen liittyvä persoonallisuuden piirre on aggressiivisuus.


title: Aggressio

text: Aggression muotoja ovat fyysinen aggressio ja verbaalinen aggressio, jotka voidaan vielä jakaa suoraan ja epäsuoraan. Aggressiota voi motivoida vihan tunne ja teon antama nautinto, mutta motivaationa voi toimia myös jonkinlainen palkinto. Yleinen ja usein hyväksytty aggression muoto on puolustava aggressio.


title: Aggressio

text: Aggressio syntyy usein ulkoisesta ärsykkeestä. Aggression takana on monenlaisia taustatekijöitä, kuten tilanne-, persoonallisuus-, ympäristö- ja biologisia tekijöitä. Aggression muodot vaihtelevat iän ja sukupuolen mukaan. Aggressiivisuudella on monenlaisia haitallisia seurauksia yksilölle itselleen.


title: Aggressio

text: Aggressiosta on esitetty monia erilaisia teorioita, joissa on korostettu joko ihmisluonteen osuutta tai ympäristötekijöitä.


title: Aggressio

text: Aggressio voi olla fyysistä tai verbaalista, suoraa tai epäsuoraa. Suoraa fyysistä aggressiota ovat taistelu tai siihen valmistuminen. Epäsuoraa fyysistä aggressiota ovat omaisuuden tuhoaminen tai läheisten uhkaaminen. Suoraa verbaalista aggressiota ovat kiroilu, kritisoiminen tai taistelulla uhkaaminen. Epäsuoraa verbaalista aggressiota ovat juoruilu ja kiristäminen. Kielellistä aggressiota ovat sanojen lisäksi myös ikävät kasvonilmeet tai ikävä kehonkieli, kuten sopimattomat käsimerkit.


title: Aggressio

text: Aggressiivinen käyttäytyminen voidaan jakaa vihaiseen (emotionaaliseen) tai välineelliseen. Vihaisen aggression ärsykkeenä toimivat loukkaukset, turhautumiset ja ärsytykset. Henkilössä viriää vihan tunne, ja aggression palkkiona toimii uhrin kipu ja epämiellyttävä olo. Henkilö raivostuu jonkin tapahtuman seurauksena ja toimii täysin impulsiivisesti ja spontaanisti. Taustalla saattaa olla tarve ojentaa tai kasvattaa uhria. Esimerkkejä vihaisesta aggressiosta ovat pikaistuksissa tehdyt väkivaltateot ja lapsiin kohdistuva väkivalta.


title: Aggressio

text: Välineellisen aggression ärsykkeinä toimivat tavanomaiset yllykkeet ja kilpailutilanteet. Tilanne ei välttämättä herätä tunnetilaa. Aggression palkintona toimii saavutettu voitto, palkinto tai hallitseva, johtava asema.


title: Aggressio

text: Reaktiivinen (puolustava) aggressio on impulsiivista käyttäytymistä, jossa yksilö reagoi vihamielisesti uhkaan tai provokaatioon. Turhauttavassa tilanteessa aktivoituu autonominen hermosto, ja yksilö räjähtää. Monien ihmisten aggressiivisuus rajoittuu tähän reaktiiviseen aggressiivisuuteen, ja sitä pidetäänkin usein hyväksyttävänä, kunhan se ei ole ylimitoitettua. Proaktiivinen (hyökkäävä) aggressio on käyttäytymistä ilkeästi toista kohtaan ilman vähäisintäkään provokaatiota. Se voi olla välineellistä tai vihamielistä. Proaktiivinen aggressio kulkee käsi kädessä epäsosiaalisen käyttäytymisen, kuten valehtelemisen, varastamisen tai uhkailun kanssa.


title: Aggressio

text: Sukupuoli selittää tutkimusten mukaan noin viisi prosenttia aggressiivisen käyttäytymisen vaihtelusta. Miesten ja naisten väliset erot riippuvat kehitysvaiheesta, tutkimusmenetelmästä ja aggressiivisuuden muodosta.


title: Aggressio

text: Pojat käyttävät tietyissä ikävaiheissa tyttöjä enemmän aggression fyysisiä muotoja, mutta molemmat lähes yhtä paljon aggression verbaalisia muotoja. Joidenkin tutkimusten mukaan pojat käyttävät tyttöjä enemmän suoraa aggressiota ja tytöt poikia enemmän epäsuoraa aggressiota. Eri maissa on saatu erilaisia tuloksia, ja poikien ja tyttöjen välisissä eroissa onkin arveltu saattavan olla kyseessä ennen kaikkea kulttuurierot.


title: Aggressio

text: Nuoret ja/tai alemmalla kehitystasolla olevat henkilöt käyttävät vanhempia enemmän fyysistä aggressiota. He hyökkäävät, käyttävät suoraa aggressiota, ja aggressiivinen käyttäytyminen on vakavampaa ja usein spontaania. Lyhytaikainen viha ja vihastuminen on yleistä. Vanhemmat henkilöt käyttävät useammin verbaalista aggressiota. He uhkailevat, käyttävät epäsuoraa ja suunniteltua aggressiota sekä usein huumoria aggression yhteydessä. Vihainen aggressio ja pitkäaikainen vihamielisyys ovat yleisiä.


title: Aggressio

text: Aggressiosta ja sen syntymekanismista ja syistä on monia erilaisia teorioita, joilla on omat kannattajansa.


title: Aggressio

text: Viettiteorioiden mukaan aggressiivisuus ja vihamielisyys kuuluvat ihmisluonteeseen. Sigmund Freud kehitti teorian, jonka mukaan ihmiselläkin on vietinomainen tarve tuhota. Hän ajatteli aggressiota energiana, joka kasautuu vahingollisesti elimistöön, jos sitä ei pura. Samasta syystä sen purkaminen olisi nautinnollista.


title: Aggressio

text: Aggressio-frustraatioteorian mukaan aggressio on seurausta turhautumisesta eli frustraatiosta, päämäärään suuntautuneen toiminnan estämisestä tai häiritsemisestä. Aggressiivisuus on sellainen motivaatiotila ja siihen liittyvä reaktiosarja, joiden päämääränä on sen yksilön vahingoittaminen, johon ne kohdistuvat.


title: Aggressio

text: Oppimisen muotoihin perustuvien teorioiden mukaan ympäristö opettaa yksilön joko ehkäisemään tai ilmaisemaan aggressiivisia impulssejaan. Sosiaalisen oppimisen teoria korostaa vuorovaikutusta kognitiivisten prosessien ja ympäristötekijöiden välillä. Yksilö huomaa, mitkä käyttäytymismuodot ovat palkitsevia ja toimivat parhaiten.


title: Aggressio

text: Aggression takana on erilaisia, joskus samanaikaisesti vaikuttavia taustatekijöitä, joista kukin selittää korkeintaan osan yksilöiden välisistä eroista aggressiivisessa käyttäytymisessä.


title: Aggressio

text: Tilannetekijöihin kuuluvat epämiellyttävät tilanteet ja ärsykkeet, jotka aiheuttavat negatiivisia tunteita. Yleisiä ärsykkeitä tai tilannetekijöitä ovat provokaatio, turhautuminen, kipu tai muu epämiellyttävä olo, huono tuuli, sosiaalinen stressi, aseiden läsnäolo, korkea vireystila ja stressi sekä alkoholi ja huumeet.


title: Aggressio

text: Persoonallisuustekijät vaikuttavat yksilön valmiuteen aggressiiviseen käyttäytymiseen. Hyvä itsetunto voi johtaa aggressioon, jos henkilön itsetuntoa uhataan. Käsitykset ja asenteet aggression ja väkivallan oikeutuksesta tietyssä tilanteessa ovat yhteydessä aggressioon sellaisissa tilanteissa. Fyysisiä ja psyykkisiä ominaisuuksia, jotka lisäävät tai vähentävät aggression esiintymistä, ovat fyysinen voima ja taitavuus, nopeus, impulsiivisuus ja vallan halu sekä statuksen tavoitteleminen. Aikuisten ja lasten aggressiivisella käyttäytymisellä on erilaiset ilmenemismuodot.


title: Aggressio

text: Ympäristötekijöitä, jotka vaikuttavat aggressioon, ovat fyysinen ympäristö, kulttuuri, asumismuoto, sosioekonominen taso, toverit sekä todelliselle ja mediassa nähdylle väkivallalle altistuminen. Aggressiota selitetään myös taloudellisilla, yhteiskunnallisilla ja ideologisilla tekijöillä, jotka voivat aiheuttaa turhautumista. Lapsen vanhemmat saattavat hyväksyä lapsen aggressiivista käyttäytymistä ja käyttävät uhkailua, rankaisua ja väkivaltaa kasvatusmenetelmänä.


title: Aggressio

text: Biologisia tekijöitä ovat monet geneettiset ja neurologiset tekijät. Ihmisten aggressiivisuuden taustalla on todettu olevan eräät keskushermoston osat, kuten temporaalilohko, talamus, hypotalamus, mantelitumake ja hippokampus. Mieshormoni testosteroni on tärkein aggressioon vaikuttava hormoni. Myös hermoston välittäjäaineet adrenaliini, noradrenaliini, dopamiini ja serotoniini yhdistetään aggressiiviseen käyttäytymiseen.


title: Aggressio

text: Varhaisen iän aggressiivisuudella, etenkin hyökkäävällä fyysisellä aggressiivisuudella, on monenlaisia haitallisia seurauksia myöhemmän kehityksen kannalta. Se johtaa ongelmiin koulusopeutumisessa, toverisuhteissa, parisuhteessa ja työelämässä, ja siitä seuraa rikollisuutta, väkivaltaisuutta ja alkoholin ongelmakäyttöä. Seuraamukset saattavat syntyä vuorovaikutustyyliin liittyvällä jatkuvuudella, jossa tiettyjä käyttäytymistaipumuksia ylläpitävät niiden muissa herättämät reaktiot. Esimerkiksi aggressiivisuus aiheuttaa muissa ihmisissä ärtymystä, joka edelleen lisää aggressiivista reagointia. Toinen mekanismi on kumulatiivinen jatkuvuus, jossa ihmiset valitsevat sellaisia ympäristöjä, jotka edelleen ylläpitävät näitä taipumuksia.


title: Scott Henderson

text: Scott Henderson (s. 1954) on yhdysvaltalainen jazzkitaristi, säveltäjä ja Tribal Tech -yhtyeen keulahahmo. Uransa aikana Henderson on soittanut muun muassa Joe Zawinulin, Jean-Luc Pontyn ja Chick Corean yhtyeissä. Scott Hendersonin soittotyyliä leimaa yksinkertaisten blueskuvioiden yhdistely harmonisesti monimutkaisiin melodioihin.


title: Scott Henderson

text: Vuonna 1984 Henderson perusti basisti Gary Willisin kanssa yhtyeen Tribal Tech, jonka kokoonpanoon kuuluu lisäksi pianisti Scott Kinsey ja rumpali Kirk Covington. Tribal Tech on julkaissut kymmenen levyä, joista uusin on vuonna 2000 ilmestynyt "Rocket Science".


title: Scott Henderson

text: Scott Henderson on soittanut myös Vital Tech Tones -triossa, johon kuuluu hänen lisäkseen rumpali Steve Smith ja basisti Victor Wooten.


title: Skientologia

text:
Skientologia (engl. "scientology", latinan verbistä "scire" 'tietää, ymmärtää' ja kreikan kielen sanasta "logos" 'oppi' – siis "tietämisen oppi") on uskomusten ja oppien järjestelmä, joka perustuu yhdysvaltalaisen tieteiskirjailijan L. Ron Hubbardin ajatuksiin. Hubbard perusti skientologian 1950-luvun alussa. Skientologian oppien näkyvin harjoittaja ja sen tavaramerkkien yksinoikeudellinen käyttäjä on yhdysvaltalainen "Church of Scientology" (). Kirkon oman virallisen määritelmän mukaan skientologia on "käytäntöön sovellettu uskonnollinen filosofia". Skientologit uskovat ihmisen olevan kuolematon henkiolento, "thetan" ("tetaani"), jolla on rajattomat kyvyt. Skientologit pyrkivät palautumaan henkiolennoiksi eli irtautumaan ajan, materian, tilan ja energian kahleista ja näin pelastumaan.
Skientologiaan liittyy muun muassa oppi hengen suhteesta itseensä, sosiaaliseen ympäristöön, maailmankaikkeuksiin ja hengen käsittelyä. Hengen palauttaminen korkeampaan tilaan tapahtuu auditoinneissa, istunnoissa. Skientologit uskovat oppiensa parantavan sitä harjoittavan ihmisen elämää lisäämällä henkisiä kykyjä ja näin takaavan tien onneen.


title: Skientologia

text: Skientologien maailmanlaajuisesta lukumäärästä ei ole varmuutta, eikä skientologiakirkko pidä lukua jäsenmäärästään. Tuorein tieto Yhdysvalloista on vuodelta 2001, ja sen mukaan itsensä skientologiksi laskee 55 000 amerikkalaista. Skientologiakirkko ei vaadi jäseniään eroamaan uskonnollisista yhdyskunnista, sillä skientologia on kirkon mukaan yhteensopiva kaikkien uskontojen kanssa. Suomessa skientologia oli julkisuudessa erityisesti 1980- ja 1990-luvuilla. Skientologiakirkko on anonut Suomessa rekisteröidyn uskonnollisen yhdyskunnan asemaa, mutta sitä ei ole myönnetty. Suomen Scientologia-yhdistys ry perustettiin 1980 ja rekisteröitiin 3. maaliskuuta 1983. Jäseniä oli 120 vuonna 2011.


title: Skientologia

text: Skientologiaa ovat tuoneet esiin siihen uskovat julkisuuden henkilöt, kuten näyttelijät Tom Cruise, John Travolta, Juliette Lewis, Bart Simpsonin ääni Nancy Cartwright, laulaja-ääninäyttelijä Isaac Hayes, muusikko Beck Hansen sekä jazzpianisti Chick Corea.


title: Skientologia

text: Skientologia on kautta koko historiansa ollut laajan kritiikin ja väittelyjen kohde, muun muassa koska sitä monesti pidetään ulkopuolisten parissa kaupallisena kulttina, joka myy pelastumiseen tarvittavaa salattua tietoa kalliilla hinnalla, ja suhtautuu jyrkän vastustavasti kritiikkiin.


title: Skientologia

text: Skientologia pohjautuu dianetiikkaan, itsekasvatusoppiin, jonka L. Ron Hubbard esitteli vuonna 1950 teoksessaan "Dianetics: The Modern Science of Mental Health" (suom. "Dianetiikka – nykyajan tiede mielenterveydestä"). Dianetiikka pyrkii korvaamaan psykiatrian ja psykologian tarjoamat vakiintuneet näkemykset mielenterveydestä ja sen hoidosta. Dianeettinen hoito ja itsensä kehittäminen perustuu kahdenkeskisiin istuntoihin, "auditointeihin". Niiden tarkoitus on paikantaa ja parantaa ihmismielessä piileviä haitallisia muistijälkiä, "engrammeja". Istuntojen apuna käytetään usein valheenpaljastuslaitteen kaltaista "E-mittaria".


title: Skientologia

text: Opiskeluja jatkamalla skientologin luvataan saavan kyvyt, jotka vapauttavat hänet inhimillisestä kuolevaisuudesta. Skientologiassa edistyvä etenee "siltaa kohti totaalista vapautta". Skientologian mukaan ihminen on kuolematon sieluolento, jolla on ollut aikaisempia elämiä. Skientologit uskovat polveutuvansa 75 miljoonaa vuotta sitten maapallolle lentokoneen tapaisilla aluksilla saapuneesta theta-kansasta. Hubbard sanoi yhdistäneensä uskontoon monen uskonnollisen ajattelijan ajatuksia. Tieteellisenä itseään pitävän skientologian esoteerinen oppi muistuttaakin olemukseltaan hieman gnostilaisuutta ja joitain itämaisia uskontoja Hubbard oli tutustunut itämaisiin uskomuksiin, ja pohjasi uskonnon muun muassa hinayana-buddhalaisuuteen sekä Vedaan. Hubbard puhui liikkeen perustamisvaiheessa muun muassa dharmasta. Skientologiassa on uskonnon lisäksi myös eräänlaista psykologiaa ja terveysajattelua. Näin skientologiassa yhdystyvät jotkut idän uskontojen piirteet kuten sielunvaellus joihinkin läntisiin ajatuksiin.


title: Skientologia

text: Skientologit kutsuvat skientologian opetus- ja hoitomenetelmiä "techiksi", "tekniikaksi".


title: Skientologia

text:
Tieteiskirjailija L. Ron Hubbard perusti skientologiakirkon Yhdysvalloissa 1954. Liikkeen ensimmäinen kirkko avattiin Los Angelesissa Kaliforniassa 18. helmikuuta 1954. Sen päämaja siirtyi 1959 Sussexissa Englannissa sijaitsevaan Saint Hillin kartanoon. Vuonna 1966
Hubbard ilmoitti jättävänsä kirkon johdon. Aluksi Hubbard muutti Rhodesiaan, sitten maailman merille Apollo-laivalla. Todellisuudessa hän jatkoi sen johtajana aina 1980-luvun alkuun asti. Hubbard perusti muun muassa Sea Orgin, joka kuitenkin rantautui maalle 1970-luvulla. Sea Org eli Meriorganisaatio valvoo Hubbardin opetuksen oikeaoppista toteuttamista ja tulee paikalle selvittämään ongelmatilanteet. Organisaatio toimii laivoilla, koska niille eivät voi poliisi tai tiedustelupalvelut tehdä yllätysiskuja.
Kun Hubbard kuoli erakkona 1986, johtoaseman otti 26-vuotias David Miscavige, ja hän jatkaa tehtävässä edelleen. Skientologiakirkkoa johdetaan nykyään Kalifornian Gold Basesta. Merkittävin koulutuskeskus on Floridassa sijaitseva Fort Harrison Hotel.


title: Skientologia

text:
Skientologiakirkko on herättänyt voimakasta arvostelua kaupallisuutensa ja yksilönvapauksia rajoittavien pyrkimystensä vuoksi, ja ne ovat vahingoittaneet skientologian mainetta uskonnollisena yhteisönä. Monissa maissa, myös Suomessa, skientologiakirkolta onkin evätty toiminta uskonnollisena järjestönä, kun sen toimintatapojen on katsottu kuuluvan pikemminkin liikemaailmaan.
Yhdysvalloissa skientologit vakiinnuttivat asemansa uskontona ja hyväntekeväisyysjärjestönä vasta pitkän kiistan jälkeen vuonna 1993, jolloin kirkko sai verovapauden takaisin.
Saksassa skientologiakirkko on luokiteltu yhdeksi liittovaltion turvallisuusvirasto Bundesamt für Verfassungsschutzin tärkeimmistä tarkkailun kohteista. Myös Ranskassa
yhteisöön on suhtauduttu torjuen.


title: Skientologia

text: Australia, Espanja, Taiwan, Thaimaa ja Yhdysvallat ovat ainoita maita, jossa skientologia on virallisesti tunnustettu uskonnollinen yhteisö. Skientologiakirkko värvää aggressiivisesti uusia jäseniä, jotka kartuttavat sen varoja. Sen talous perustuu jäsenten "lahjoituksiin", jotka ovat sidoksissa kirkon tarjoamiin kursseihin ja kirjoihin.


title: Skientologia

text:
Skientologit eivät yleensä käännytä kulkemalla ihmisten parissa ja tarjoamalla oppejaan heille monien muiden uskovaisten tavoin. Monesti skientologit huomaa heidän teltastaan tai vastaavasta tiedonjakopisteestä.
Yleisin käännytyskeino on ilmainen persoonallisuusanalyysi joko henkilökohtaisesti tai vaikkapa Internetissä, kuten skientologiakirkon kotisivuilla tehdään. Siitä eteenpäin kurssien ja aineistojen hinta nousee tasaisesti jopa tuhansiin euroihin. Skientologiakirkon toimipisteet ovat tuttu näky suurissa kaupungeissa. Usein ne sijaitsevat suosituimmilla kauppakaduilla, ja ulkopuolelta ne muistuttavat tavallista liikekiinteistöä.


title: Skientologia

text: Skientologia kertoo harjoittavansa hyväntekeväisyyttä. Esimerkiksi Narconon-ohjelman väitetään vieroittavan huumeriippuvaisia ja Criminonin kuntouttavan ja sopeuttavan vankeja yhteiskuntaan. Kirkko on myös osoittanut kiinnostusta koulutusta ja terveydenhuoltoa kohtaan, mikä on herättänyt kiivasta keskustelua. Skientologiakirkko suhtautuu jyrkän kielteisesti mielenterveystyön ammattilaisiin, kuten psykiatreihin ja psykologeihin.


title: Skientologia

text: Skientologiakirkko levittää sanomaansa yleisön keskuuteen muun muassa opetusjärjestelmällä nimeltä "Applied Scholastics". Sen ujuttaminen julkisiin kouluihin on nostattanut Yhdysvalloissa vastalauseita.


title: Skientologia

text: Skientologian opetusmateriaalin leviäminen Internetiin siitä eronneiden jäsenten ja julkisten oikeudenkäyntien myötä on horjuttanut skientologiakirkon uskottavuutta ja taloudellista perustaa. Kirkko on vastannut haastamalla ihmisiä tekijänoikeusrikkomuksista oikeuteen, ja sen on väitetty vaativan siitä syystä muun muassa skientologiaa arvostelevan Operation Clambake -sivuston poistoa Googlesta.


title: Skientologia

text: Skientologiakirkosta on eronnut itsenäinen "Free Zone" -liike. Sen perusti 1980-luvun alussa joukko kirkosta eronneita skientologeja. He ajautuivat valta- ja oppitaisteluun kirkon uuden johdon kanssa ja syyttivät sitä rahastuksesta ja skientologian oppien vääristelystä. Ryhmä perusti oman yhteisönsä, L. Ron Hubbardin mukaan nimetyn "Ron's Org" -järjestön.


title: Skientologia

text: Kirkko ja siitä eronneet skientologian harjoittajat syyttävät kumpikin toisiaan vääräuskoisuudesta ja väärinkäytöksistä. Skientologiakirkko on tavaramerkkirikkomuksiin vetoamalla yrittänyt estää "Free Zone" -järjestöjä harjoittamasta tai markkinoimasta skientologiaa. Freezonelaiset puolustavat kuitenkin oikeuttaan harjoittaa Hubbardin oppeja siteeraamalla häntä itseään:


title: Skientologia

text: "Dianetiikka ei ole koskaan minkään lainsäädännön alainen, sillä yksikään laki ei voi estää ihmistä istuutumasta ja kertomasta toiselle ihmiselle huoliaan, ja jos joku haluaa monopolisoida dianetiikan, voi olla varma, että hän tekee sen syistä, joilla ei ole mitään tekemistä dianetiikan vaan voitontavoittelun kanssa." ("Dianetics: The Modern Science of Mental Health", 1950.)


title: Skientologia

text: "Free Zone" -liike on sittemmin levinnyt hajalleen ympäri maailmaa, eikä eri järjestöillä ole yhtä yhteistä kattojärjestöä tai kirkkoa, vaan kukin noudattaa omia linjauksiaan.


title: Skientologia

text: Skientologia levisi Suomeen lähinnä Ruotsin kautta. Skientologiakirkko aloitti lähetystyön Suomessa vuonna 1978. Suomen Skientologia-yhdistys on perustettu 1980. 3. maaliskuuta 1983 rekisteröity yhdistys ei ole saanut rekisteröidyn uskonnollisen yhdyskunnan asemaa. Yhdistyksellä on dianetiikkakeskukset Helsingissä ja Lahdessa.


title: Skientologia

text:
Vuonna 1991 yhdistyksessä toimi noin 50–60 henkilöä ja vuonna 2008 jäseniä oli 83. Skientologian kanssa läheisissä tekemisissä on Suomessa ollut noin 1000 henkilöä, josta voi päätellä monen jättäytyneen järjestöstä pois. Entiset suomalaiset jäsenet ovat syyttäneet liikettä painostuksesta ja manipuloivista taktiikoista.
Suomen skientologit saivat vuonna 1991 Skepsiksen Huuhaa-palkinnon "tieteen kaapuun verhoutuvan scientologian ja dianetiikan dogmeihin perustuvien tekstien ja kurssien markkinoinnista harhaanjohtavin keinoin"


title: Skientologia

text:
Suomessakin skientologeilla on ollut ulkoisesti skientologeihin liittymättömiä yrityksiä, avoimia työpaikkoja ja muuta peitetoimintaa. Skientologit perustivat muun muassa konsulttiyrityksiä, jotka tarjosivat yritysten henkilökunnan rekrytoinnissa käytettävää testiä, joka oli
tässä tapauksessa skientologien OCA. Skientologit myös perustivat pöytälaatikkofirmoja pelkästään lainojen saantia varten, koska tarvitsivat rahoitusta kurssimaksuihinsa. Skientologien U-Man ajautui 80-luvun lopulla talousvaikeuksiin, ja yleisemmin skientologit perustivat uusia peitefirmoja, kun aiempien yhteydet skientologiaan paljastuivat.


title: Skientologia

text: 1990-luvulla kolme presidentin turvamiestä erotettiin tehtävistään skientologiayhteyksien takia.


title: Skientologia

text: Suomessakin skientologiaa on moitittu kirkon palvelujen kalleudesta ja nostettu oikeusjuttuja skientologeja vastaan


title: Skientologia

text: Skientologien kurssit maksoivat Suomessa 90-luvulla noin 300–100 000 markkaa.


title: Skientologia

text: Suomessakin keskusrikospoliisi on tutkinut syksystä 1991 alkaen joitain skientologiaan eri tavoin liittyneitä tapauksia.


title: Skientologia

text:
Monet skientologiavelat ovat päätyneet pankkien luottotappioiksi.
Täällä noin 400:lla liikkeen entisellä jäsenellä on noin miljoonan markan skientologiasta johtuvat velat ja meilläkin on tullut esille skientologien ristiintakauksia, jossa skientologit takaavat toistensa velkoja niin, ettei pankki saa heiltä rahojaan takaisin.
Vuoden 1991 lopulla ristiintakausrenkaissa noin 100 henkilöä takasi toistensa lainoja noin miljoonan markan arvosta.
Suomessa on ajoittain käyty oikeutta tapauksissa, joissa skientologien on oikeudessa katsottu pettäneen takaajaa
järjestämällä näille lainansa takuun, vaikka itse olivat käytännössä maksukyvyttömiä. Näissä tapauksissa takaajat joutuivatkin maksumiehiksi "muodollisuuden takia" taatuissa lainoissa.


title: Skientologia

text: Espoon käräjäoikeus vapautti erään skientologiassa 1980-luvun lopulla mukana olleen henkilön 150 000 markan (noin 37 000 euron) velkatakauksesta. Kyseinen henkilö oli maksanut liikkeelle erilaisista kursseista ja palveluista yhteensä 650 000 markkaa (yli 160 000 euroa) ja joutunut lisäksi takaamaan toisten jäsenten lainoja yhteensä 500 000 markan (yli 125 000 euron) edestä. Hän oli kertonut oikeudelle joutuneensa liikkeen taholta painostetuksi henkilökohtaisten kotikäyntien ja puhelinterrorin muodossa käytännössä ympäri vuorokauden. Skientologit olivat luvanneet kyseiselle henkilölle suuria ansioita ja yliluonnollisia kykyjä. Takauksesta vapauttaminen oli maailmankin mitassa ennakkotapauksen luonteinen. Skientologien silloisen tiedottajan mukaan tapaus ei liittynyt skientologien toimintaan yleisemmin, eikä näin ollen vaikuttanut skientologian tulevaisuuteen Suomessa.


title: Skientologia

text: Suomen ensimmäisessä skientologia-oikeudenkäynnissä kantaja vaati puoli miljoonaa ja lisäksi korot takaisin, ja todistajan mukaan skientologit painostivat muun muassa soittelemalla yöllä ja lupasivat sopivien kurssien jälkeen 30 000 mk kuukausitulot.


title: Skientologia

text:
Vuonna 1991 pankit huolestuivat skientologien aiheuttamista luottotappioista, koska oikeuslaitokset ottivat skientologien takausjutuissa linjan, jonka mukaan takaaja vapautettiin aina vastuusta,
koska tätä oli painostettu. Vuonna 1991 skientologien lainat ja ristiintakaukset käsittivät yli 100 miljoonaa markkaa, josta yksin 40 miljoonaa markkaa Osuuspankin lainarahaa oli virrannut Yhdysvaltoihin.


title: Skientologia

text:
Skientologit ovat täälläkin painostaneet liikkeen vastustajia laittomin keinoin. Vuonna 1998 skientologeihin liittyvän Suomen CCHR:n silloinen tiedottaja ja puheenjohtaja joutuivat herjausta koskevan oikeudenkäynnin hävittyään maksamaan vahingonkorvauksia psykologi Sointu Talvitielle, joka
oli auttanut skientologian takia talous- ja mielenterveysongelmista kärsineitä, ja antanut kielteisiä lausuntoja skientologeista julkisuudessa. Skientologit olivat häirinneet Talvitietä muun muassa häirikkösoitoin ja perättömin kanteluin.


title: Skientologia

text: Vuonna 2004 tuomittiin Helsingin käräjäoikeudessa seitsemän petoksista ja kätkemisrikoksista. Kyseessä oli "Omega Management" ja "Vega Management" -nimisistä verkostomarkkinoinnin periaatteella toimivista yhtiöistä, jotka keräsivät sijoitusneuvonnalla rahoja lasten ja vanhusten auttamisen nimissä. Syytetyt veloissa olevat skientologit pyörittivät tätä toimintaa, koska pyrkivät hankkimaan rahoja kurssimaksuihin ylemmille tasoille päästäkseen.


title: Skientologia

text: Suomen skientologien Nastolaan aiottu Narconon-toiminta luhistui "rahankeräyskuluihin" 1990-luvulla.


title: Skientologia

text:
2. lokakuuta 1998 Helsingissä annetun päätöksen perusteella skientologia on Suomessa jäänyt uskonnollisten yhdyskuntien rekisterin ulkopuolelle sillä perusteella, että yhdistyksen tarkoitus ei ole laissa määritelty julkinen uskonnonharjoitus.. Opetusministeriö kysyi lisäselvitystä yhdistyksen uskonnollisesta toiminnasta
yhdistyksen silloiselta tiedottajalta Susan Toivoselta ja tämän avustajalta Jussi Savoselta. Huolimatta lupauksesta yhdistys ei antanut lisäselvitystä.
Kyseessä oli ensimmäinen kerta, kun opetusministeriö kieltäytyi myöntämästä rekisteröidyn uskonnollisen yhdyskunnan asemaa sitä hakeneelle järjestölle. Suomessa skientologia hiipui pitkälle 1990- ja 2000-lukujen edetessä, joka on näkynyt muun muassa peitefirmojen liiketoiminnan vähenemisenä.


title: Skientologia

text: Maaliskuussa 2008 muun muassa skientologiakirkon lopettamiseen tähtäävä maailmanlaajuinen Anonymous-liike järjesti 50 aktivistin voimin marssin Lahden kauppatorilta dianetiikkakeskukselle, johon sisällä olevat skientologit reagoivat pelokkaasti, koska eivät tienneet mitä ryhmä aikoi. Dianetiikkakeskuksen ovet oli sinä päivänä lukittu, ja mielenosoitusta valvonut poliisi oli kieltänyt mielenosoittajia menemästä sisään. Mielenosoitus sujui rauhallisesti ja poliisi lähti kesken kaiken pois.


title: Skientologia

text: Etelä-Saimaan artikkelissa 25.5.2008 mainittiin skientologien peiteyrityksiä, jotka olivat kaikki riskiryhmässä rahaongelmien takia.


title: Skientologia

text: Ilta-Sanomien haastattelema Kirkon lähetystyön keskuksen uskontokasvatussihteeri Pekka Y. Hiltunen pitää skientologian Suomessa saavuttaman vähäisen kannatuksen syynä paitsi liikkeelle koitunutta kielteistä julkisuutta sen jäsenten talousongelmien vuoksi, myös sitä, että ääriuskonnollisuus – kuten ääriliikkeet yleensäkin – koetaan Suomessa negatiivisena: ""Skientologiaa ei Suomessa saatu salonkikelpoiseksi milloinkaan."" Hiltusen mukaan suomalaiset sitoutuvat löyhästi uskontoon, kun taas skientologia vaatii kannattajiltaan voimakasta sitoutumista. Suomen Scientologia-yhdistyksen edustajat eivät heinäkuussa 2012 vastanneet Ilta-Sanomien yhteydenottopyyntöihin.


title: Skientologia

text:
Skientologia on 1900-luvulla syntyneistä uususkonnoista näkyvimpiä, ja se on kerännyt mediahuomiota ja kriitikoita luultavasti enemmän kuin moni muu uususkonto. Liike tunnetaan maailmalla laajalti monista ongelmistaan.
Usein skientologiaa sanotaan lahkoksi tai kultiksi, minkä skientologit kiistävät. Kriitikoiden mukaan skientologiakultti kääntyy sisäänpäin ja asettuu muuta maailmaa vastaan. Skientologian maailmalle vieraus, salailutaipumus ja opillinen jäykkyys sekä pyrkimys rahastaa uskolla luovat kriitikoiden mielestä useimmat siihen liittyvistä ongelmista.


title: Skientologia

text: Kriitikot mainitsevat yleensä korkeat kurssimaksut, syytteet taloudellisista väärinkäytöksistä, liikkeen tekemät peitetyt, joskus laittomat vastatoimet arvostelua ja paljastuksia vastaan sekä vaihtoehtolääketietelliset hoitomenetelmät sekä vangitsemiseen verrattavat ihmisoikeuksien loukkaukset. Jotkut liikkeen jäsenistä ovat joutuneet tekemään 16-tuntisia työpäiviä palkalla, joka on pienempi kuin perustoimeentulo Suomessa. Liikettä on muutenkin syytetty työvoiman hyväksikäytöstä.


title: Skientologia

text: Liikettä on joskus kritisoitu muun muassa autoritaariseksi ja joissain tapauksissa mielenterveydelle hyvin haitalliseksi. Samoin monien muiden mukaan skientologien uskonnolliset ja tieteelliset väitteet ovat hyvin kiistanalaisia.


title: Skientologia

text:
Skientologian vastustajat saattavat turhaan liioitella skientologiakirkon
valtaa kaikkiin jäseniinsä tai vaikkapa väittää liikettä hyvin hengenvaaralliseksi, vaikka suurin osa liikkeen kanssa tekemisissä on yksittäistapauksista riippumatta terveenä ja hengissä.


title: Skientologia

text: Skientologia herättänyt erittäin vahvaa vastustusta maailmalla, koska rahanahneena pidetyn liikkeen tai joidenkin sen jäsenten katsotaan useasti tahallaan petkuttavan ja käyttävän hyväkseen ihmisiä, ja vain pienen ydinryhmän hyötyvän siitä. Skientologia pyrkii eristämään joitain kannattajiaan ulkomaailmasta. Skientologia on ajanut monia kannattajiaan vakaviin talousvaikeuksiin, koska normaalituloisen ihmisen on edetäkseen skientologina pakko ottaa pankkivelkaa. Eräiden arvioiden mukaan OT VIII-tasolle pääseminen maksoi vuoden 2011 paikkeilla noin 300 000–400 000 dollaria.


title: Skientologia

text: Skientologian arvostelijoidenkin mielestä skientologiaa ja dianetiikkaa myyvä uskonnollisfilosofinen liikeyritys lupaa monia hyviä asioita: älyn, muistin ja muun sellaisen hyvän kasvua, muttei heidän mielestään näitä tapahdu vaan jäsenen liikkeeseen uhraama aika ja rahat menevät yleensä hukkaan. Niinpä skientologian vastustajat sanovat, että maksut ovat korkeita, hyödyt kyseenalaisia. Liikkeessä mukana olevat sanovat silti monesti rahojen runsaan kulutuksen olleen heille hyödyksi.


title: Skientologia

text:
Liikkeestä eroavan skientologin taloudellinen vararikko ja petetyksi tulemisen tunne ajaa yleensä ihmisen henkiseen kriisiin. Niinpä liikkeeseen pettyneet ovat joskus tehneet itsemurhan. Liike on myös ainakin välillisesti aiheuttanut avioeroja. Heinäkuussa 2012 väitettiin skientologien olleen ainakin osin syynä Tom Cruisen avioeroon
, joidenkin lehtitietojen mukaan Katie Holmes ei olisi halunnut lastaan skientologien koulutukseen.


title: Skientologia

text:
Monet yksittäisten paikallisten skientologiakirkkojen jäsenten toimintaan pettyneet ovat nostaneet näitä vastaan oikeusjuttuja, ja muun muassa Ranskassa 2000-luvun lopulla petetyiksi tulleet yrittivät kaataa koko kirkon toiminnan maassa, mutta vain yksittäisiä kannattajia tuomittiin. Skientologia on välillisesti aiheuttanut murhiakin, Yhdysvalloissa OT VII-tason skientologi William Fowler murhasi yrityksestään eronneen Thomas Ciancion, joka
erosi yrityksestä, koska ei hyväksynyt sitä, että Fowler lahjoitti 250 000 dollaria firman rahaa skientologeille.


title: Skientologia

text: Ne jotka vastustavat koko skientologiaa, pitävät liikkeen opillista pohjaa hämäränä, koska skientologian loi nykyaikana aiemmin muun muassa tieteiskirjailijana toiminut Hubbard. Hubbardin katsotaan ei-skientologien parissa valehdelleen monia asioita itsestään, hän muun muassa haki filosofian tohtorin arvonsa tyypillisestä tohtorinarvoja myyvästä amerikkalaisesta yliopistosta. Liikkeen vastustajat ja tutkijat sanovat, että Hubbard olisi muuttanut dianetiikan uskonnoksi, jotta hän saisi torjutuksi dianetiikkaan kohdistetun kritiikin ja verohelpotuksia.


title: Skientologia

text: Skientologien virallinen propaganda saattaa olla joskus valheellista, muun muassa väite miljoonista jäsenistä Yhdysvalloissa. Hubbardin mielestä valehtelu oli keino ohjata ihmisiä. Kriitikot katsovat muutenkin skientologien markkinoivan ajatuksiaan harhaanjohtavin keinoin. Esimerkiksi skientologian "Oxford Capasity Analysis" -persoonallisuustesti ei liity kuuluisaan huippuyliopistoon lainkaan.


title: Skientologia

text:
Skientologien oppi perustuu henkisen kehityksen tasoihin ja siten salattuun tietoon. Kaikkea tietoa ei voi paljastaa kerralla, koska se katkaisisi pelastumisen tien. Niinpä skientologia on tyypillinen esoteerinen uskonto, jossa pyritään kohti korkeampaa tietoisuutta. Mutta
nykyään skientologien katsotaan salaavan aloittelijoilta asioita, jotka ovat monen ulkopuolisen tiedossa, koska skientologien salaista aineistoa on vuotanut jo 1970-luvulla julkisuuteen tosin monissa maissa tekijänoikeuslakien vastaisesti internetissä. Esimerkiksi myytti Xenusta on laajalti tiedossa, vaikka skientologit eivät suoraan myönnä tätä. Skientologit sanovat usein julkisuudessa esitetyn OT-aineiston olevan vain sen irvikuva.


title: Skientologia

text: Skientologin tulee välttää heitä arvostelevien "entheta"-tekstien lukemista, koska se haittaa kehitystä. Joidenkin kriitikoiden mielestä tämäkin on osa liikkeen harjoittamaa aivopesua.


title: Skientologia

text: Ihmiskunnan hyvää edistävä henkinen kehitys ei näytä aina vievän haluttuun lopputulokseen. Moni skientologien kursseille ryhtyvä ei ole muutaman vuoden kuluttua enää liikkeen kursseilla eikä clear-tilan saavuttaminenkaan takaa pysymistä skientologeissa kuin yleensä korkeintaan muutaman vuoden. Kaiken lisäksi monet aktiiviset skientologit eivät ole edes cleareja.


title: Skientologia

text:
Skientologeista on eronnut hyvinkin korkea-arvoisia jäseniä muun muassa Paul Haggis ja Amy Scobee , jotka ovat puhuneet julkisuudessa muun muassa kriitikoiden peitetystä häirinnästä. Amy Scobeen erottua kirkosta lehtiin vuosi jostain tietoja hänen seksielämästään ennen avioliittoaan.
Liikkeen perustajan Ron Hubbardin poika arvosteli Hubbardia ankarasti, ja liikkeen johtajan veljentytär Jenna Miscavige Hill jätti kirkon 2005 ja perusti parin muun kanssa sivuston "exscientologykids.com". 2000-luvulla korkeissa asemissa ollut Mike Rinder erosi skientologiakirkosta itsenäiseksi skientologiksi, samoin kuin aiemmin Mark "Marty" Rathbun. Jotkut eronneet ovat väittäneet muun muassa että liikkeen johtajalla Miscavigella olisi usein tapana nöyryyttää henkilökuntaansa. Jo vuonna 1987 liikkeestä loikannut Vicki Aznaran kutsui skientologiakirkkoa mafiamaiseksi.
Liikkeestä eronneiden vastustus on nostanut liikkeeseen jääneissä vihaa, koska heidän mielestään liikkeen jättäjät ovat epäpuhtaita. Mutta läheskään kaikki skientologiakirkon toimia arvostelevat eivät kritisoi dianetiikkaa ja skientologiaa sinänsä, ainoastaan joitain kirkon menneitä ja nykyisiä toimintatapoja. Myös skientologian vastustajat eivät yleensä väitä, että kaikki skientologiassa olisi huonoa, vain kritisoivat joitain epäkohtina pitämiään asioita.


title: Skientologia

text: Skientologiaa vastaan on järjestetty monia mielenosoituksia maailmalla.


title: Skientologia

text:
Skientologit ovat olleet alusta asti napit vastakkain virallisen lääketieteen kanssa, ja saattavat uskontoonsa vedoten kieltäytyä asiallisina pidetyistä lääketieteellisistä hoidoista. Tunnetuin esimerkki lienee psyykenongelmaisen Lisa MacPhersonin kuolema keuhkoveritulppaan.
Skientologit kutsuvat erilaisia epäilijöitään ja vastustajiaan nimellä "SP", "estävä henkilö" tai vapaammin "torjuja". Näitä ovat muun muassa psykiatrit, psykologit ja lehtimiehet. Skientologien piirissä oleva skientologiaa epäilevä on "ongelmatapaus" eli "PTS", joka pyritään eristämään muista erottamiskäytännön ("Disconnection") mukaisesti.


title: Skientologia

text:
Skientologien mielestä ulkomaailma pitää puhdistaa pahasta ja rikoksesta,
ja näin ollen uskovat pelastavansa maailman.


title: Skientologia

text: Skientologit katsovat usein ulkomaailman vainoavan heidän uskontoaan ja esittävän heistä perättömiä väitteitä ja joskus verranneet itseensä kohdistunutta vastustustusta juutalaisvainoihin ja fasismiin. Yleensä länsimainen käsitys ei kuitenkaan pidä uskontojen yksittäisten uskonnollisten jäsenten toimien arvostelua niiden vainoamisena, vaan vapaana mielipiteen ilmaisuna. Lisäksi skientologien vastustajat, muun muassa Anonyymit yleensä ajattelevat, että skientologit ovat omalla toiminnallaan muun muassa ihmisten taloudellisella hyväksikäytöllä hankkineet huonon maineensa monien ihmisten parissa.


title: Skientologia

text:
Skientologit ovat yleensä pyrkineet vaientamaan itseensä kohdistuvan asiallisen ja asiattoman arvostelun julkisuudessa vastustajiaan mustamaalaamalla muun muassa oikeusjutuin ja medialokakampanjoilla. Jos mahdollista, skientologit pyrkivät vaikuttamaan julkisuudessa skientologiaa käsitteleviin mediassa esitettyihin ohjelmiin, artikkeleihin jne.
Peitetysti skientologit ovat kostaneet kritiikin ja paljastukset joskus hyvinkin aggressiivisella häirinnällä muun muassa internetissä ja joskus jopa laittomin keinoin. Niinpä skientologien katsotaan usein pyrkivän rajoittamaan perusvapauksiin kuuluvaa sananvapautta ja Saksassa liikkeen on väitetty uhkaavan avointa demokraattista järjestelmää. Kun julkisuuteen on vuodatettu liikesalaisuuksin suojattua OT-tason materiaalia, skientologit ovat vastanneet oikeusjutuin vaikka ovat toisaalta jostain syystä väittäneet ettei vuonna 1994 internetiin vuotanut materiaali olisi aitoa. Skientologit keräävät auditoinneissa liikkeen jäsenistä arkaluonteisiakin tietoja. Skientologit voivat uhata julkistavansa eroaikeissa olevalle näitä tietoja. Eronneesta he voivat julkistaa näitä tietoja. Tällä on merkitystä varsinkin silloin,
kun paljastusten kohde on tunnettu julkisuuden henkilö. Näin skientologit vangitsevat ihmisiä liikkeeseensä.


title: Skientologia

text: Skientologit eivät aina muutenkaan pidä siitä että heidän asioistaan kerrotaan laajalti, he ovat yrittäneet myös vetää muun muassa Tom Cruisen puheen internetistä. Toisaalta skientologeja vastaan on joskus hyökätty lain vastaisin keinoin niin kuin internetissä toiminut nuorien "Anonymous"-ryhmä vuonna 2008.


title: Skientologia

text:
Skientologit ovat joskus soveltaneet "hyökkää hyökkääjää vastaan"-taktiikkaansa myös rikkomalla järjestelmällisesti lakia.
Skientologiakriittisen kirjan julkaissut lehtimies ja kirjailija Paulette Cooper joutui 1970-luvulla skientologien häirinnän ja rikosten lavastamisyritysten kohteeksi.


title: Skientologia

text:
70-luvussa Hubbardille selvisi, että viranomaisilla oli paljon todistusaineistoa kirkkoa vastaan mm veroasioista. Tämä uhkasi liikkeen olemassaoloa. Niinpä liike alkoi soluttaa jäseniään poliisiin ja muihin viranomaisjärjestöihin. . Skientologit murtautuivat heitä koskevia asiakirjoja varastaakseen
"Operation Snow Whitessä"
Yhdysvaltain hallituksen virastoihin. Laaja hanke tietenkin paljastui 1977, kun skientologien itsensä vangitsema operaatioon osallistunut Michael Meisner paljasti skientologien toimet poliisille. Niinpä vuonna 1977 FBI teki tuloksellisen vastaiskun. Nyt monet liikkeen johtohahmot joutuivat vuosiksi vankilaan. Myös Hubbardin vaimo Mary Sue Hubbard istui neljä vuotta vankilassa. Niinpä skientologeille on tullut huono maine tästäkin asiasta. Mutta Hubbardin mielestä muun muassa FBI, CIA ja muu maailma vainosivat häntä. Osin tämä johtui siitä, että liittovaltio peruutti vuonna 1966 pitkäksi aikaa kirkon osittaisen verovapauden osin sen takia, että kirkko tavoitteli taloudellista hyötyä. Ehkä tämä selittääkin, että Hubbard laati 1967 jopa vastustajan tappamiseen oikeuttavan "Reilun pelin", jonka tosin virallisesti peruutti seuraavana vuonna. Viimeisinä elinvuosinaan Hubbard epäili monia vanhoja kirkon jäseniä estäviksi henkilöiksi, katkaisi suhteensa vaimoonsakin ja luotti vain nuoriin apulaisiinsa, joista yksi oli liikkeen myöhempi johtaja David Miscavige.


title: FPS

text: FPS tarkoittaa seuraavia asioita:


title: Neuroverkot

text: Neuroverkot ovat informaation käsittelyn, matematiikan tai laskennan malleja, jotka perustuvat yhdistävään laskentaan. Warren McCulloch ja Walter Pitts esittivät ensimmäisen ihmisaivojen toimintaa ja matemaattista logiikkaa yhdistelevän laskennan mallin vuonna 1943.


title: Neuroverkot

text: Neuroverkkojen perusajatus perustuu luonnollisiin hermoverkkoihin, mutta tarkkaan luonnollisten hermoverkkojen jäljittelyyn ei nykyisin yleensä pyritä, vaan neuroverkkotekniikoiden kehittäminen perustuu enemmän esimerkiksi tilastotieteeseen ja signaalinkäsittelyn teoriaan.


title: Neuroverkot

text:
Siinä kun tavallisissa asiantuntijajärjestelmissä käytetään "jos-niin"-sääntöpareja (jos raidat, niin seepra; jos pitkät korvat, niin aasi), neuroverkkoa opetetaan esimerkkien avulla (nämä ovat eri-ikäisiä seeproja, nämä aaseja). Pyritään siihen että neuroverkko oppii muuttujien epälineaariset riippuvuussuhteet suoraan havaintoaineistosta (kavioeläinesimerkissämme oppii tarkastelemaan korvia ja värin kuvioita, ei esim. jalkojen pituutta). Muilta osin neuraalilaskenta muistuttaa tilastotieteessä käytettyjä yleistettyjä lineaarisia malleja (GLM).
Neuroverkot koostuvat joukosta (keinotekoisia) neuroneita. Neuronit ovat yksinkertaisia, toisiinsa kytkettyjä tiedonkäsittely-yksiköitä. Neuroni koostuu seuraavista osista:Synapsi on kahden neuronin välinen kytkentä, jolle on määritelty kytkentäkohtainen paino. Käytännössä neuronin formula_1 neuronille formula_2 lähettämän signaalin arvo kerrotaan synaptisella painolla formula_3.


title: Neuroverkot

text: Summaajan tehtävä on laskea kaikilta syötesynapseilta tulleiden signaalien summa. Neuronin formula_2 summain on


title: Neuroverkot

text: missä formula_6 ovat syötesignaaleita. Aktivaatiofunktio laskee summasta formula_7 epälineaarisen kuvauksen


title: Neuroverkot

text: missä formula_9 on ulostulosignaali ja formula_10 on vakiotermi (bias).


title: Neuroverkot

text: Epälineaarisuus mahdollistaa mielivaltaisen funktion approksimoimisen. Epälineaarinen aktivaatiofunktio voi olla esimerkiksi askelfunktio


title: Neuroverkot

text: tai logistinen (sigmoidi) funktio


title: Neuroverkot

text: Geometrisesti tulkittuna yksi rinnakkaisten neuroneiden muodostama kerros ilmaisee, kummalla puolella synaptisten painojen formula_13 määräämää tasoa syötevektorin osoittama piste formula_14 sijaitsee.


title: Neuroverkot

text: Yleisin neuroverkkorakenne on eteenpäinsyöttävä verkko, jossa neuronit on jaettu kerroksiin ja kaikki edellisen kerroksen neuronit on kytketty kaikkiin seuraavan kerroksen neuroneihin.Neuroverkkojen opettamisessa kytkentöjen synaptiset painot optimoidaan siten, että opetusnäytteiden vasteiden ja haluttujen vasteiden ero minimoituu.


title: Neuroverkot

text: Opetusnopeutta voidaan parantaa nolla-keskiarvoistamalla opetusdata ja vähentämällä opetusnäytteen piirteiden keskinäistä riippuvuutta esimerkiksi pääkomponenttianalyysillä.


title: Neuroverkot

text:
Monikerroksisten perceptron-verkkojen opetuksessa käytetään vastavirta (backpropagation) -algoritmia.
Haykin, Simon (1999). Neural networks - A comprehensive edition. 2.painos. Prentice Hall International. ISBN 0-13-908385-5.


title: Blue Öyster Cult

text: Blue Öyster Cult (josta käytetään myös lyhennystä BÖC) on yhdysvaltalainen rockyhtye, jonka musiikki luokitellaan yleensä heavy metaliksi tai hard rockiksi. Blue Öyster Cultin musiikissa on ollut vuosien aikana vaikutteita myös muun muassa progressiivisesta ja psykedeelisestä rockista sekä kaupallisemmasta AOR-vaikutteisesta musiikista. Yhtyeen musiikkia on kutsuttu myös ”ajattelevan ihmisen metalliksi”. Yhtye itse on todennut heavy metal -maineensa olevan enemmän imagollinen kuin musiikillinen asia. Yhtye on myynyt levyjään maailmanlaajuisesti noin 14 miljoonaa, joista yli puolet eli yli 7 miljoonaa Yhdysvalloissa.


title: Blue Öyster Cult

text: Blue Öyster Cultin tunnetuin kappale on vuoden 1976 single ”(Don’t Fear) The Reaper” albumilta "Agents of Fortune". Suomalainen HIM ja useat muutkin yhtyeet ovat julkaisseet siitä cover-version. Se on mukana myös Stephen Kingin "Tukikohta"-televisiosarjassa, elokuvassa "Halloween – naamioiden yö" sekä videopeleissä "Prey" ja "RoadKill". Muita Blue Öyster Cultin hittikappaleita ovat esimerkiksi ”Burnin’ for You” ja ”Godzilla”. Blue Öyster cult on esiintynyt Suomessa Forssan Sunrock- festivaalilla Juhannuksena 1983.


title: Blue Öyster Cult

text: Ensimmäinen versio yhtyeestä perustettiin New Yorkissa vuonna 1967, jolloin koulukaverit Donald Roeser (kitara) ja Albert Bouchard (rummut) päättivät perustaa yhdessä yhtyeen. Heidän lisäksi yhtyeeseen kuuluivat kitaristi-kosketinsoittaja Allen Lanier, basisti Andrew Winters ja kosketinsoittaja John Wiesenthal, joka kuitenkin jättäytyi pian pois yhtyeestä. Roeser oli näihin aikoihin tutustunut musiikkijournalisti Sandy Pearlmaniin, joka innostui aloittelevan yhtyeen musiikista ja päätti alkaa manageroimaan yhtyettä. Pearlman oli uuden sukupolven musiikkijournalisteja, joka kirjoitti mm. Crawdaddy!-lehteen. Myös Pearlmanin ystävä ja kollega Richard Meltzer liittyi yhtyeen taustavoimiin. Pearlmanin kontaktien avulla yhtye alkoi saada lisää keikkoja ja näkyvyyttä.


title: Blue Öyster Cult

text: Nimeksi yhtyeelle annettiin Soft White Underbelly Pearlmanin ehdotuksesta. Ohjelmisto koostui aluksi cover-kappaleista ja pitkistä improvisaatioista ja vokalisteina toimivat Roeser ja Bouchard. Vakituiseksi laulajaksi tuli hieman myöhemmin Les Braunstein. Hän oli tutustunut yhtyeen jäseniin ja alkoi treenata heidän kanssaan. Braunsteinin tyyli muistutti huomattavasti The Doors -yhtyeen Jim Morrisonia, ja näiden seikkojen ansiosta Elektra-yhtiö (johon juuri The Doors kuului) kiinnostui yhtyeestä. Myös yhtyeen musiikki alkoi suuntautua enemmän länsirannikon psykedeelis-henkistä suuntausta kohti. Vuodenvaihteessa 1968–1969 Soft White Underbelly pääsi levyttämään ensimmäistä albumiaan, mutta levyttäminen jäi kesken Braunsteinin riitannuttua muiden jäsenten kanssa ja erottua yhtyeestä.


title: Blue Öyster Cult

text: Huhtikuussa 1969 uudeksi laulajaksi valittiin Eric Bloom. Bloom oli myös New Yorkista ja oli tutustunut yhtyeeseen jo edellisvuonna tavattuaan heidät musiikkiliikkeessä, jossa oli töissä. Hän toimi myöhemmin myös yhtyeen roudarina ja teknikkona. Bloomilla oli myös muusikkotausta sekä hieno ääni, jonka ansiosta hänestä tulikin yhtyeen laulaja. Näihin aikoihin erään epäonnistuneen keikan jälkeen yhtye halusi myös vaihtaa nimeä, ja uudeksi nimeksi tuli Stalk Forrest Group. Hetken aikaa nimi oli ollut tiettävästi myös Oaxaca. Myös yhtyeen tyyli muuttui Bloomin vaikutuksesta enemmän perusrockiin päin aiemmasta The Doors -vaikutteisesta länsirannikon soundista. Elektra ei aluksi innostunut laulajanvaihdoksesta, koska uskoi Braunsteinin olevan "itärannikon vastaus Jim Morrisonille". Koe-esiintymisen jälkeen Elektra antoi yhtyeelle kuitenkin vielä tilaisuuden. Yhtye oli tehnyt demon myös Columbia-yhtiölle kesällä 1969, mutta vielä tuolloin Columbia ei lämmennyt yhtyeelle. Kyseinen demo julkaistiin vuonna 2001 yhtyeen ensialbumin remasteroidun version bonuksena.


title: Blue Öyster Cult

text: Vuoden 1970 alussa Bloom, Roeser, Bouchard, Lanier ja Winters lähtivät Los Angelesiin Kaliforniaan levyttämään uudelleen albumia Elektralle. Näihin aikoihin Pearlman myös kehitteli yhtyeen jäsenille taiteilijanimet, joista kuitenkin vain Donald Roeserin nimi ”Buck Dharma” jäi elämään. Albumi jäi kuitenkin jälleen julkaisematta ja Elektra irtisanoi yhtyeen sopimuksen. Tällä kertaa syyksi nousi tiettävästi Pearlmanin ja Elektra-yhtiön riita levyn julkaisuajankohdasta. Albumi pyöri bootleg-piireissä vuosia nimellä "California Album" ja vuonna 2001 Rhino Records julkaisi nauhat virallisesti nimellä "St. Cecilia: The Elektra Recordings". Pian levytysten loputtua Andrew Winters erotettiin yhtyeestä motivaatio-ongelmien vuoksi.


title: Blue Öyster Cult

text: Jäljelle jäänyt nelikko päätti jatkaa ja uudeksi basistiksi tuli Albert Bouchardin veli, myös muusikkona toiminut Joe Bouchard. Nimi vaihtui jälleen ja tällä kertaa pysyvästi Blue Öyster Cultiksi. Nimi tuli Pearlmanin 1960-luvulla kirjoittamasta runoteoksesta "The Soft Doctrines of Imaginos", joka tuli myöhemmin näyttelemään muutenkin suurta osaa yhtyeen kappaleilla ja albumeilla. O-kirjain vaihdettiin Ö-kirjaimeksi tiettävästi joko Allen Lanierin tai Pearlmanin ja Richard Meltzerin ehdotuksesta. Ö esiintyy myös joissain yhtyeen levyjen nimissä O:n tilalla.


title: Blue Öyster Cult

text: Yhtye keikkaili ahkerasti New Yorkin alueella ja teki demon, josta Columbia-yhtiö kiinnostui. Tuottaja David Lucas oli nähnyt yhtyeen esiintymisen erään kesäleirin päättäjäisissä, innostui kuulemastaan ja lupasi yhtyeelle studionsa käyttöön demon tekoa varten. Demo lähetettiin jälleen Columbialle, jonka tuottaja Murray Krugman etsiskeli Black Sabbath -tyyppistä heavy metal -yhtyettä ja hän näki Blue Öyster Cultissa nämä mahdollisuudet. Näin yhtye sai levytyssopimuksen ja ensimmäistä albumia alettiin tehdä loppuvuodesta 1971.


title: Blue Öyster Cult

text: Ensimmäinen albumi "Blue Öyster Cult" julkaistiin 1972. Sen kappaleet käsittelivät erilaisia, varsin mystisiäkin teemoja. Sanoittajina toimivat lähinnä Sandy Pearlman ja Albert Bouchard, Donald Roeserin keskittyessä enimmäkseen sävellyksiin. Musiikillisesti albumilla on heavy rockin ohella kuultavissa vielä vaikutteita yhtyeen alkuajoilta, eli 1960-luvulta. Albumilta löytyy vuosien saatossa yhtyeen tunnushymniksi noussut "Cities on Flame with Rock and Roll", jolla heavy metal -vaikutteet ovat hyvin kuultavissa. Levyn kannessa on yhtyeen symboliksi muodostunut, ns. ristin ja koukun näköinen yhdistelmä. Kyseessä on taiteilija Bill Gawlikin luoma Kronoksen, eli titaaneista suurimman, symboli. Gawlik teki kansitaiteen yhtyeen kahteen ensimmäiseen albumiin.


title: Blue Öyster Cult

text: Seuraava levy "Tyranny and Mutation" julkaistiin seuraavana vuonna ja se vahvisti entisestään yhtyeen mainetta Amerikan ainoana heavy metal -yhtyeenä. Albumilta löytyy vielä nykyäänkin konserteissa kuultavia kappaleita kuten "The Red & The Black", "Hot Rails To Hell", "O.d.´d On Life Itself" ja "7 Screaming Diz- Busters". Vielä ensilevyllä kuultavissa olleet 1960-luvun vaikutteet vähenivät huomattavasti toisella albumilla. Vaikkakaan kaksi ensimmäistä albumia eivät menestyneet kaupallisesti kovinkaan vahvasti, sai yhtye positiivista palautetta kriitikoilta ja myös maine hyvänä live-yhtyeenä alkoi kiiriä läpi mantereen.


title: Blue Öyster Cult

text: Vuonna 1974 julkaistu "Secret Treaties" käsitteli nimensä mukaisesti "salamyhkäisiä aihepiirejä" ja yhtye alkoi saada suosiota Euroopassakin. Isossa-Britanniassa albumi valittiin vuoden albumiksi eräässä musiikkilehdessä ja Yhdysvalloissa se nousi Top 50:een, myyden lopulta kultaa. Albumilla on monia myöhemmin klassikoiksi muodostuneita kappaleita kuten "Career Of Evil", "The Subhuman", "Dominance And Submission", "ME 262" ja "Astronomy". Seuraavana vuonna yhtye julkaisi ensimmäisen live-albuminsa "On Your Feet or on Your Knees", jota monet yhtyeen fanit pitävät nykyään eräänä parhaista live-albumeista varsinkin sen aidon äänimaiseman johdosta.


title: Blue Öyster Cult

text: Vuonna 1976 yhtye julkaisi singlenä Donald Roeserin sävellyksen "(Don’t Fear) The Reaper". Kaupallista potentiaalia omaavasta ja tarttuvan melodian sisältävästä kappaleesta tuli suuri hitti ja sitä seurannut albumi "Agents of Fortune" myi platinaan oikeuttaneen määrän. Albumi yhdistelee AOR-vaikutteita ja yhtyeen heavy metal -soundia. "The Reaperin" ohella albumin tunnetuimpia kappaleita ovat muun muassa "E.T.I. - Extra-Terrestrial Intelligence" ja "This Ain't the Summer of Love". Albumilla vierailee myös yhdessä kappaleessa sanoittajana ja laulajana Allen Lanierin silloinen tyttöystävä, laulaja Patti Smith. Blue Öyster Cult nousi albumin ja singlen menestyksen myötä tunnetuksi yhtyeeksi ja se keikkaili suuremmilla areenoilla ja teki pitkiä kiertueita.


title: Blue Öyster Cult

text: Seuraava albumi "Spectres" julkaistiin loppuvuodesta 1977. Yhtye oli vienyt musiikkia entistä enemmän Amerikassa suositun AOR-musiikin suuntaan monien fanien pettymykseksi. Levyllä on kuitenkin eräs yhtyeen suosituimmista kappaleista, "Godzilla". Albumi myi kultalevyyn oikeuttaneen määrän. Vuonna 1978 pitkien kiertueiden jälkeen julkaistiin jälleen live-albumi. "Some Enchanted Evening" poikkesi sen aikaisten live-albumien tyylistä olematta tupla-LP. Sen seitsemästä kappaleesta kaksi oli cover-kappaleita. "Some Enchanted Evening" myi hyvin myyden lopulta platinaa.


title: Blue Öyster Cult

text: Vuonna 1979 yhtye julkaisi studioalbumin "Mirrors". BÖC oli ottanut ensimmäisen kerran tuottajan lähipiirinsä ulkopuolelta (Sandy Pearlman kumppaneineen oli tuottanut aiemmat albumit). Kyseessä oli Tom Werman, joka oli tuottanut suuria nimiä kuten Ted Nugent ja Cheap Trick. Ratkaisu osoittautui epäonnistuneeksi, sillä yhtyeen mukaan Werman yritti viedä yhtyettä aivan eri suuntaan musiikillisesti kuin he itse halusivat. Levyä onkin sanottu jopa yhtyeen heikoimmaksi albumiksi, lähinnä johtuen entistä kevyemmästä linjasta. Yhtye oli albumin heikosta menestyksestä huolimatta edelleen suosittu live-yhtye ja konserteissa riitti yleisöä.


title: Blue Öyster Cult

text: Epäonnistuneen "Mirrors"-albumin jälkeen yhtye päätti hylätä kevyen kaupallisen linjan ja palata perusasioihin eli raskaamman rokin pariin. Tuottajaksi tulevalle "Cultösaurus Erectus" -albumille (1980) otettiin muun muassa Deep Purplea, Rainbow’ta ja Black Sabbathia tuottanut Martin Birch. Albumi otettiin hyvin vastaan varsinkin Euroopassa, jossa vallitsi NWOBHM (New Wave of British Heavy Metal) -buumi. Yhtyeen kotimaassa Yhdysvalloissa myynti jäi huippuvuosista, mutta fanit ja myös kriitikot olivat tyytyväisiä yhtyeen palattua raskaampaan ilmaisuun. Albumin tunnetuin kappale on kenties "Black Blade", jonka Eric Bloom kirjoitti yhdessä sci-fi-kirjailija Michael Moorcockin kanssa. Samana vuonna Black Sabbath ja Blue Öyster Cult tekivät suuren yhteisen Amerikan kiertueen ("Black and Blue"). Molempia yhtyeitä manageroi tuolloin Sandy Pearlman.


title: Blue Öyster Cult

text: Vuonna 1981 Blue Öyster Cultia pyydettiin säveltämään musiikki tieteisanimaatioelokuvaan "Heavy Metal". Vaikka lopulta elokuvassa olikin vain yksi BÖC-kappale ("Veteran of the Psychic Wars"), niin monet "Fire of Unknown Origin" -albumin (1981) kappaleiden sanoitukset liittyvät elokuvaan. Levyltä nousi esiin myös Roeserin ja Richard Meltzerin säveltämä, Top 40 -hitiksi noussut "Burnin’ For You". Kappale nosti BÖC:n myös musiikkivideo-aikaan, kun tuolloin vastaperustettu MTV näytti kappaleesta tehtyä musiikkivideota kanavallaan. Albumilta löytyi myös kyseenalainen ja melodramaattinen "Joan Crawford", joka on noussut vuosien saatossa yhtyeen tunnetuimpien kappaleiden joukkoon. Ylipäätänsä BÖC:n musiikki oli tällä levyllä progressiiviseen musiikkiin suuntautunut ja hienostuneempi, kuitenkaan heavy rock-puoltaan unohtamatta. Albumi palautti yhtyeen myös kultalevy-kantaan.


title: Blue Öyster Cult

text: Albumia seuranneella kiertueella rumpali Albert Bouchard ja muu yhtye riitaantuivat ja Bouchard erotettiin yhtyeestä. Syyksi sanottiin musiikilliset erimielisyydet sekä Bouchardin henkilökohtaiset ongelmat, joiden vuoksi hän oli myöhästellyt keikoilta. Bouchard oli myös monta vuotta suostutellut yhtyettä levyttämään hänen ja Sandy Pearlman ideoimaa "Imaginos"-albumia, joka perustui Pearlmanin teksteihin. Muu yhtye ei ollut kiinnostunut projektista ja Bouchard alkoikin toteuttaa sitä yksin lähdettyään yhtyeestä. Bouchardin tilalle uudeksi rumpaliksi tuli yhtyeen kiertuemanageri Rick Downey, joka oli myös osaava rumpali ja oli tuuranut Bouchardia aiemminkin. Bouchardin myötä yhtye menetti yhden pääsäveltäjistään ja tämä näkyi tulevilla albumeilla. Vuonna 1982 julkaistiin, lähinnä "ajan pelaamiseksi", kolmas livealbumi, "Extraterrestrial Live". Nauhoitukset oli tehty vuosina 1980–1981. Roeser julkaisi lisäksi soolo-albumin "Flat Out" samana vuonna.


title: Blue Öyster Cult

text: Yhtye meni seuraavana vuonna studioon ja tuloksena oli albumi "The Revölution by Night". Tuottajana oli tällä kertaa Bruce Fairbairn ja levyllä käytettiin paljon syntetisaattoreita sekä ulkopuolisia säveltäjiä. Yleisön mielestä yhtye oli jälleen mennyt liikaa kaupallisuuden puolelle ja albumia pidettiin liian kevyenä parin edellisen albumin hard rock -suuntaukseen verrattuna. Lisäksi myynti jäi reilusti edellisistä albumeista.


title: Blue Öyster Cult

text: Vaikean kiertueen päätteeksi vuonna 1985 rumpali Rick Downey erosi yhtyeestä vedoten olevansa syrjäytetty yhtyeen toiminnasta, sillä yhtye oli aikonut käyttää eri rumpalia tulevalla albumilla. Yhtyeen tulevalle kahden viikon Kalifornian kiertueelle paikkaajaksi tuli entinen rumpali Albert Bouchard, tosin vain väliaikaisesti. Muutokset jatkuivat kun kosketinsoittaja Allen Lanier erosi kesken kiertueen, koska ei pitänyt siitä, että yhtye tulisi käyttämään ulkopuolisia säveltäjiä myös tulevalla albumilla. Kiertueen lopun ajan koskettimia soitti yhtyeen managerointi-tiimiin kuulunut Steve Schenck.


title: Blue Öyster Cult

text: Uusiksi jäseniksi Lanierin ja Downeyn tilalle valittiin Jimmy Wilcox rumpuihin ja Tommy Zvoncheck kosketinsoittimiin. Kriitikot lähes tyrmäsivät tammikuussa 1986 julkaistun "Club Ninja" -albumin eikä yleisökään sitä pahemmin ostanut. Albumin tiimoilta tehdyn kiertueen jälkeen yhtye käytännöllisesti katsoen hajosi. Basisti Joe Bouchard oli lähtenyt jo kesken kiertuetta. Tauko jäi kuitenkin lyhyeksi, sillä yhtye sai houkuttelevan tarjouksen Euroopan kiertueesta 1987 ja myös Allen Lanier palasi yhtyeeseen Roeserin ja Bloomin rinnalle. Basistiksi tuli Jon Rogers ja rumpaliksi Ron Riddle.


title: Blue Öyster Cult

text: Tällä välin entinen rumpali Albert Bouchard oli ahkeroinut "Imaginos"-projektin parissa, mutta levy-yhtiö oli hylännyt Bouchardin tekemän materiaalin vuonna 1984 ja levyn tekeminen oli keskeytynyt. BÖC:n ollessa hajoamispisteessä vuonna 1986 oli Sandy Pearlman ehdottanut CBS:lle "Imaginosin" julkaisua BÖC:n nimen alla ja yhtiössä suostuttiin tähän. Albert Bouchard toivoi, että alkuperäinen kokoonpano voisi palata yhteen, viimeistellä albumin ja tehdä kiertueen sen pohjalta. Tähän ei kuitenkaan suostuttu ja Pearlman työsti materiaalia uudelleen nauhoittamalla useisiin kappaleisiin Roeserin ja Bloomin vokaalit.


title: Blue Öyster Cult

text: Vaikka alkuperäinen kokoonpano mainitaankin levyn kannessa, eivät he loppujen lopuksi soita monellakaan kappaleella. Levyllä käytettiin paljon studiomuusikoita ja Sandy Pearlman teki omia ratkaisuja Bouchardin tietämättä tämän johtaen ilmiriitaan. Lisäksi Bouchard pettyi yhtyeen halutessa jatkaa sen hetkisellä kokoonpanolla eikä palata vanhaan kokoonpanoon. Huolimatta hyvistä arvosteluista "Imaginos" myi surkeasti ja oli yhtyeen viimeinen albumi Columbia-levymerkillä. Columbia ei juurikaan promotoinut albumia kahden edellisen studioalbumin menestyttyä heikosti.


title: Blue Öyster Cult

text: Vuodesta 1989 eteenpäin yhtye on ollut matalalla profiililla Eric Bloomin sanoin "On Tour Forever" (kiertueella ikuisesti). Esiintymislavat ovat vaihtuneet pienemmiksi, mutta kysyntää yhtyeellä riittää edelleen. Levytyspuolella on ollut hiljaisempi tahti. Vuonna 1992 yhtye julkaisi soundtrack-albumin "Bad Channels", joka sisältää musiikkia samannimisestä elokuvasta. Pari vuotta myöhemmin julkaistiin "Cult Classic" -albumi, jolla yhtye levytti uusiksi vanhoja hittejään. Varsinaisia studiolevyjä yhtye on julkaissut kaksi. "Heaven Förbid" julkaistiin 1998 ja "Curse of the Hidden Mirror" 2001. Lisäksi yhtye on julkaissut livealbumin "A Long Day’s Night" 2002. Kokoonpanona näillä kolmella viimeisimmällä julkaisulla oli Eric Bloom, Donald Roeser, Allen Lanier sekä Danny Miranda (basso) ja Bobby Rondinelli (rummut). Levyt ovat saaneet hyvän vastaanoton niin kriitikoiden kuin fanienkin keskuudessa.


title: Blue Öyster Cult

text: Vuonna 2004 Rondinelli ja Miranda lähtivät yhtyeestä ja uusiksi jäseniksi heidän tilalle valittiin Richie Castellano (basso) ja Jules Radino (rummut). Allen Lanierin lopetettua keikkailun vuonna 2007 monista yhtyeistä tuttu ja tuolloin Dion basistina toiminut Rudy Sarzo liittyi Blue Öyster Cultiin basistiksi Ronnie James Dion siirryttyä Heaven and Hell -projektiin. Samalla Richie Castellano siirtyi kitaristiksi ja kosketinsoittajaksi. Sarzo pysyi yhtyeessä aina vuoteen 2012 asti kunnes siirtyi muihin projekteihin. Tällä hetkellä basistina toimii Kasim Sulton.


title: Blue Öyster Cult

text: Alkuperäinen rumpali Albert Bouchard on viime vuodet luotsannut The Brain Surgeons -yhtyettä, jonka toistaiseksi viimeisessä kokoonpanossa oli mukana Dictators- ja Manowar-yhtyeistä tuttu Ross The Boss. Tämä kokoonpano teki arvostetun "Brain Surgeons NYC - Denial Of Death" -albumin. Hänen veljensä, alkuperäinen basisti Joe Bouchard, on musisoinut muun muassa Alice Cooperin yhtyeessä soittaneiden Neal Smithin ja Dennis Dunawayn kanssa sekä X-Brothers-yhtyeessä. Bouchardin veljekset ovat myös soittaneet yhdessä nimellä Blue Coupe. Blue Öyster Cultin managerina ja tuottajana 1970–1980-luvuilla toiminut Sandy Pearlman ei ole 1980-luvun jälkeen ollut enää tekemisissä yhtyeen kanssa.


title: Blue Öyster Cult

text: Blue Öyster Cultin katalogia alettiin julkaista remasteroituna vuonna 2001. Neljä ensimmäistä studioalbumia julkaistiin bonus-kappalein varustettuna ja sarja jatkui helmikuussa 2007 albumeilla "Spectres" ja "Some Enchanted Evening". Marraskuussa 2012 Sony Music julkaisi "The Columbia Albums Collection" -boksin, joka sisältää kaikki 14 ensimmäistä Columbia Recordsille tehtyä albumia, joista "On Your Feet or on Your Knees" (live), "Mirrors", "Cultösaurus Erectus", "Fire of Unknown Origin" , "Extraterrestrial Live", "The Revölution by Night", "Club Ninja" ja "Imaginos" ovat mukana ensimmäistä kertaa uutena remasteroituina versioina (tosin ilman bonus-raitoja). Lisäksi boksi sisältää kaksi uutta cd-levyä, joista "Rarities" sisältää harvinaisuuksia (mm. demoja) ja "The Best Of Broadcasts - Radios Appear" on kokoelma neljästä radiolle tehdystä konserttitallenteesta. Boksilla on latauskoodi seuraaville neljälle konserttitallenteelle: The Old Waldorf, San Francisco 9.9.1980; Bond's International Casino, New York City 16.6.1981; Perkins Palace, Pasadena 24.7.1983 ja The Santa Monica Civic Center 27.4.1986.


title: Blue Öyster Cult

text: Vuonna 2012 BÖC juhli myös 40-vuotista uraansa ja alkuperäinen kokoonpano (Bloom, Roeser, Lanier ja Bouchardin veljekset) esiintyi yhdessä ensimmäistä kertaa yli 25 vuoteen 5. marraskuuta 2012 New Yorkin Best Buy -teatterissa. Juhlakonsertin aloitti bändin nykykokoonpano, joka soitti normaalin ohjelmiston lisäksi akustisen osuuden. Akustisella osuudella oli mukana vierailevina tähtinä Albert Bouchard biisissä "Death Valley Nights" ja Allen Lanier biisissä "In Thee". Lopuksi alkuperäiskokoonpano soitti biisit "O.D.'d on Life Itself", "Career of Evil" ja "The Red and The Black". Keikan lopuksi nyky- ja alkuperäiskokoonpano soitti yhdessä hittibiisin "(Don't Fear) The Reaper". Biisissä alkuperäiskokoonpano hoiti normisoitannan, Ritchie Castellano soitti lisäksi kitaraa ja kolme bändin nykyjäsentä soitti lehmänkelloa. Kappale on tunnettu myös Saturday Night Live -ohjelman sketsistä "More Cowbell" (suom. "enemmän lehmänkelloa"). Yhtye on jatkanut keikkailuaan noin 50–60 keikan vuositahdilla ja maaliskuun 20. päivänä 2015 yhtye yllätti yleisön encoressa, kun he kutsuivat lavalle erikoisvieraana Albert Bouchardin laulamaan kappaleen Death Valley Nights akustisen osuuden päätökseksi ja lopuksi kappaleen Cities On Flame With Rock And Roll. Kyseisessä kappaleessa Albert lauloi ja soitti rumpuja ja yhtyeen nykyinen rumpali Jules Radino tarttui kitaraan. Yleisölle tarjottiin hard rockia viiden kitaristin voimin.


title: Gini

text: Gini on väkevä alkoholijuoma, joka valmistetaan tislaamalla viljasta ja katajanmarjoista. Katajanmarjat antavat ginille sen tunnistettavan ominaismaun. Nimensä gini on saanut latinan katajaa tarkoittavasta sanasta "juniperus". Perinteisen ginin maku on hyvin kuiva; Englannissa kuiva gini tunnetaan nimellä "London dry gin" erotukseksi "Plymouth ginistä", joka on makeampaa. Hollannissa valmistetaan giniä muistuttavaa "geneveriä". Suomessa giniä käytetään alkuperäisen lonkeron ainesosana.


title: Gini

text: Ginistä tuli 1700-luvulla hyvin suosittu juoma Englannissa, kun valtio salli huonolaatuisen viljan käytön ginin valmistamiseen. Samalla valtio asetti tiukat määräykset ulkomailta tuotavalle alkoholille. Gini oli halpaa ja siitä tuli köyhemmän kansanosan suosikkijuoma ja rappioalkoholismin symboli. 1800-luvulla ginistä tuli arvostetumpi juoma ja keksittiin useita ginipohjaisia juomasekoituksia. Nykyisin gini liitetään vahvasti englantilaiseen kulttuuriin.


title: Salmiakkikoskenkorva

text: Salmiakkikoskenkorva (puhekielessä myös salmiakkikossu tai salmari) on likööri, jossa salmiakin maku peittää lähes täysin alkoholin maun. Salmiakkikoskenkorvaa valmistetaan liuottamalla salmiakki kädenlämpöiseen Koskenkorvaan tai johonkin muuhun vastaavaan kirkkaaseen viinaan. Valmistusmenetelmä on helppo, joten salmiakkikoskenkorvaa voidaan valmistaa myös kotona. Juoman suosion myötä Alko toi myyntiin oman tuotemerkkinsä "Salmiakki Koskenkorvan" hieman ennen uutta vuotta 1993. Vastaavia muita kaupallisia juomia ovat tanskalainen "Hot'n'Sweet", joka valmistetaan salmiakkiuutteen sijaan murskatuista turkinpippureista, sekä islantilantilainen "Kveldúlfur".


title: Salmiakkikoskenkorva

text: Salmiakkikossun historiasta on oma luku Jukka Annalan tietokirjassa "Salmiakki" (Nemo, 2001).


title: Salmiakkikoskenkorva

text: Salmiakkia on sekoitettu spriihin lääkitsemiskäyttöön jo kauan ennen varsinaisen salmiakkiliköörin syntymistä. Salmiakin- ja alkoholin seosta käytettiin ainakin ulkoisesti esimerkiksi lievittämään yskää hieromalla nestettä henkilön rintaan tai päänsärkyä voitelemalla henkilön otsaa. Anton Tšehovin vuonna 1887 julkaisemassa "Viholliset"-novellissa virvoitettiin hervottomaksi lyyhistynyttä naista hieromalla salmiakkisekoitteista väkiviinaa ohimoille ja pirskottamalla kylmää vettä tämän kasvoille.


title: Salmiakkikoskenkorva

text: "Salmiakki"-kirjassa kerrotaan salmiakkikoskenkorvan historiasta seuraavaa. Alkon mukaan salmiakkiviinavillitys sai alkunsa Tanskassa järjestetyistä baarimikkojen drinkkikilpailuista, jossa kirkasta viinaa oli maustettu karkinmakuiseksi turkinpippureilla. Yksi tunnetuista pioneereista Suomessa oli Jari Sillanpää, joka vuonna 1991 "Silja Symphonyn" baarimikkona kehitteli karkkidrinkkejä niin turkinpippureista, Vick Sinisistä kuin lakritsipötköistäkin. Omien sanojensa mukaan Sillanpää sai idean ruotsalaisesta ravintolasta, joka tarjoili Vics-karkeista tehtyjä drinkkejä. Maalla salmiakkikoskenkorvasta kehkeytyi muotidrinkki, kun yksi laivan työntekijöistä siirtyi töihin Cantina West -ravintolaan Helsinkiin, ja etenkin kesän 1992 aikana salmiakkisnapsien sekoittaminen levisi Suomen ravintoloihin. Suosion myötä myös Alko kehitti vastaavan teollisesti sekoitetun juoman.


title: Salmiakkikoskenkorva

text: Alkon "Salmiakki Koskenkorva" tuli Suomessa myyntiin uudeksi vuodeksi 1993, ja seuraavien kahden kuukauden aikana juomaa myytiin yli miljoona pulloa, eikä Helsingin Salmisaaren tehdas pystynyt vastaamaan kysyntään. Juoman suosion syy oli pitkälti juoman hyvä maku ja halpuus suhteessa alkoholipitoisuuteen. Se sisälsi alkoholia 38 prosenttia tilavuudesta eli saman verran kuin "Koskenkorva" mutta oli likööriluokituksensa vuoksi sitä 15 prosenttia halvempaa. Juoman suosiosta tehtiin kaksi kirjallista kysymystä eduskunnassa. Alkoholiasioista vastannut ministeri Toimi Kankaanniemi otti asian esille Alkon johdon kanssa, joka päätti 9. maaliskuuta samana vuonna vetää juoman markkinoilta. Se vedettiin välittömästi vähittäismyynnistä, ja myös myynti ravintoloille lopetettiin. Ravintolat kuitenkin saivat jatkaa omien salmiakkisekoitustensa myymistä miten parhaaksi näkivät.


title: Salmiakkikoskenkorva

text: Kohun laskeuduttua Alkon keskusvarastoon kiellon seurauksena vuonna 1993 varastoidut 530 000 pulloa tuotiin takaisin myyntiin 1. maaliskuuta 1995. Juoma ei kuitenkaan enää merkittävästi kalliimpana aiheuttanut ostoryntäystä. Myöhemmin Alko myös loivensi "Salmiakki Koskenkorvan" alkoholiprosenttia 38 tilavuusprosentista 32 prosenttiin, jotta se profiloituisi erilleen kirkkaasta "Koskenkorvasta".


title: Salmiakkikoskenkorva

text: Alkon "Salmiakki Koskenkorvan" resepti on salainen. Alko ei kuitenkaan ole missään vaiheessa käyttänyt mausteena turkinpippureita, vaan aluksi vuonna 1993 salmiakkilakritsiuute hankittiin elimäkeläisestä Karkki-Parkista sekä Haganolista. Myöhemmin makeisuutteen raaka-aineet on tilattu osin ulkomailta. Lopputuote saadaan, kun Rajamäen tehtailla salmiakkiuute ja vesi sekoitetaan pirtuun.


title: Jaloviina

text: Jaloviina (lempinimeltään Jallu, myös leikattu konjakki, ruots. "Ädelbrännvin") on suomalainen rypäletisleestä ja viljaviinasta valmistettu viina. Sen valmistuksessa käytetään värin vuoksi myös hieman sokeriväriä ja maun pehmentämiseksi sokeria. Jaloviinan valmistus aloitettiin vuonna 1932 kieltolain päätyttyä. Sitä myydään noin puoli miljoonaa pulloa vuodessa. Jaloviina ja Jallu ovat Altia Oyj:n omistamia rekisteröityjä tavaramerkkejä. Jaloviinan osuus Altian maustettujen viinojen myynnistä oli vuonna 2004 Altian oman ilmoituksen mukaan 60–70 prosenttia.


title: Jaloviina

text: Jaloviinan esikuvana oli ruotsalainen kansankonjakiksi kutsuttu leikattu konjakki, "Eau-de-vie". Leikattu konjakki tuli Ruotsissa myyntiin 1920-luvulla. Se oli yksi Ruotsin suosituimmista viinoista. Tuotetta valmistettiin Ruotsissa sekoittamalla viinaa Ranskasta tuotuun konjakkiin. Ruotsissa saatavissa oli yhden, kahden ja kolmen tähden Eau-de-vietä sen mukaan, kuinka paljon juomassa oli konjakkia.


title: Jaloviina

text: Saksassa (erityisesti entisessä Itä-Saksassa) vastaavaa juomaa, nimeltään "Weinbrandverschnitt", valmistetaan brandystä.


title: Jaloviina

text: Jaloviina jaetaan eri luokkiin sen mukaan, kuinka suuri osuus juomasta on konjakkia. Konjakin määrä ilmaistaan tähdillä. Nykyisin (vuodesta 1948 lähtien) on myynnissä vain yhden ja kolmen tähden Jaloviinaa.


title: Jaloviina

text: Kansan suussa eri laadut ovat saaneet lempinimiä tähtien mukaan. Tähdetön Jallu oli "vääpeli", yhden tähden "vänrikki", kahden tähden "luutnantti" ja kolmen tähden "kapteeni". Nykyisin muodikas yhden tähden Jaloviina on saanut lempinimen "seriffi".


title: Jaloviina

text: Kun konjakkia ei myyty vuodesta 1942 jatkosodan päättymiseen, C. G. E. Mannerheimin 75-vuotispäivien kunniaksi jatkosodan rintamamiehille tarjottiin kesällä 1942 pienehkö määrä Jaloviinaa. Väinö Linnan "Tuntemattomassa sotilaassa" on tapausta käsittelevä kohtaus.


title: Jaloviina

text: Myös suomalaisen miestenlehden "Jallun" nimi syntyi yhdistelmänä tunnetusta miehen lempinimestä ja Jaloviinan lempinimestä. Turkulaisen dekkarikirjailija Reijo Mäen yksityisetsivähahmon Jussi Vareksen lempijuoma on drinkki nimeltään ”Talonmiehen vapaapäivä”, jonka resepti on ”jallukola ilman kolaa”.


title: Jaloviina

text: Musiikin puolella Jaloviina, erityisesti yhden tähden versio, on tunnettu suomalaisten rock- ja heavyartistien suosimana juomana, joka usein lisätään osaksi raideria. Sanoituksissa Jaloviina esiintyy ainakin Hectorin kappaleessa ”Juodaan viinaa”, Freud Marx Engels & Jungin kappaleessa ”Jaloviinaa”, Lyijykomppanian kappaleessa ”Jaloviinamies”, Reino Helismaan kappaleessa ”Konsulin tyttären pihalla”, Viikatteen kappaleessa ”Iltatähden rusko”, Turmion Kätilöiden kappaleessa ”Tirehtööri”, Petri Nygårdin kappaleessa ”Selvä päivä”, Elastisen kappaleessa ”Nuku vaan” sekä Palefacen kappaleessa ”Syntyny rellestää”. Viikatteen instrumentaali ”Leikatun konjakin salaisuus” on nimetty Jaloviinan mukaan. Myös J. Karjalaisen laulussa ”Lallin kumautus” Jaloviina mainitaan. Popedan vuonna 2017 ilmestyneellä albumilla 'Haista Popeda!' on kappale 'Oodi Jaloviinalle'.


title: Rafael del Riego

text: Rafael del Riego y Flórez (9. toukokuuta 1784 – 7. marraskuuta 1823) oli espanjalainen kenraali ja liberaali poliitikko.


title: Rafael del Riego

text: Del Riego syntyi Santa Maria de Tuñasissa, Asturiassa. Oviedon yliopistosta valmistumisensa jälkeen vuonna 1807 hän muutti Madridiin, jossa hän liittyi armeijaan. Espanjan itsenäisyyssodan aikana vuonna 1808 Ranska otti hänet vangiksi Escorialiin, josta hän myöhemmin karkasi.


title: Rafael del Riego

text: Marraskuun 10. päivänä hän osallistui "Espinosa de los Monterosin" taisteluun, jossa hänet jälleen kerran otettiin vangiksi. Kolme päivää myöhemmin hänet lähettiin Ranskaan, ja hänet lopulta vapautettiin. Hän matkusti ympäri Englantia ja Saksaa, ja vuonna 1814 palasi Espanjaan liittyen jälleen armeijaan everstiluutnanttina.


title: Rafael del Riego

text: Kuuden vuoden absolutismin aikana hän liittyi vapaamuurareihin ja liberaaleihin salaliitossa kuningas Ferdinand VII:tä vastaan. Vuonna 1819 kuningas muodosti 10 pataljoonaa taistelemaan eteläamerikkalaisia vastarintaliikkeitä vastaan. Riego otti Asturian pataljoonan komennon. Kuitenkin Cádiziin saapumisen jälkeen hän aloitti muiden upseerien kanssa kapinan 1. tammikuuta 1820, ja vaati vuoden 1812 perustuslain palauttamista. Tätä konfliktia kutsuttiin Espanjan sisällissodaksi, 1820–1823. Riegon joukot marssivat Andalusian kaupunkien läpi kuninkaallisvastaisen kansannousun syntymisen toivossa, mutta paikallinen väestö oli lähinnä väliinpitämätöntä. Kansannousu kuitenkin aloitettiin Galiciassa, josta se nopeasti levisi ympäri Espanjaa. 7. maaliskuuta 1820 Madridin kuninkaallinen palatsi piiritettiin kenraali Ballesteroksen alaisten sotilaiden toimessa, ja 10. maaliskuuta kuningas suostui palauttamaan perustuslain.


title: Rafael del Riego

text: Vuonna 1823 Ranskan armeija hyökkäsi Espanjaan ja palautti Ferdinand VII:n absoluuttiseen valtaan. Del Riego vangittiin, tuomittiin kuolemaan ja hirtettiin Madridissa.


title: Bourbon (viski)

text: Bourbon on yhdysvaltalainen viskilaatu. Sen raaka-aineista vähintään 51 prosenttia on maissia. Bourbon valmistetaan ja kypsytetään samalla tavalla kuin muutkin viskit.


title: Bourbon (viski)

text:
Skottiviskeistä poiketen bourbon-viskit säilötään uusiin tammitynnyreihin.
Maissiviski on huomattavasti nopeammin kypsyvää kuin mallasviskit. Monet bourbon-viskit saavuttavat
parhaan makunsa huomattavan nuorina, jopa 4-6-vuotiaina.
Bourbon-viskien makeus jakaa mielipiteitä, mutta myös iäkkäät bourbonit saavuttavat kuivan,
lähes "puisevan" maun viimeistään 8-10 vuodessa.
Nuorten bourbon-viskien suurin ero skotti- tai irlantilaisviskeihin on makeus.


title: Bourbon (viski)

text:
Harva tietää, että skottiviski on täysin riippuvainen amerikkalaisista serkuistaan, koska
ainoastaan vanhat tynnyrit kelpaavat sen valmistukseen. Lähes kaikki Skotlannissa käytetyt tynnyrit laivataan Yhdysvalloista tai Espanjasta (sherry-tynnyrit).
Nimi bourbon tulee Kentuckyn osavaltion Bourbonin piirikunnasta, josta viskin valmistus on lähtenyt. Suurin osa bourbonviskistä valmistetaan edelleen Kentuckyssä. Tunnetuin bourbon on Jim Beam, jota on valmistettu 1700-luvulta lähtien.


title: Bourbon (viski)

text: Jack Daniel's ei ole bourbon-viskiä vaan tennesseeviskiä, koska tisle on ennen tynnyriin joutumista suodatettu aktiivihiilellä.


title: Äänes

text: Äänes on tietyntaajuuksinen ääni, jolla ei ole harmonisia komponentteja. Äänes on siis sinimuotoista värähtelyä, joka voidaan määritellä sen taajuudella (yksikkö hertsi, Hz). Ääneksestä käytetään joskus myös nimitystä siniääni. Äänes on aaltoliikkeen yksinkertaisin muoto. Osaäänekset ovat taajuudeltaan perusääneksen moninkertoja. Esimerkiksi jos perusäänes on 440 Hz, osaääneksiä ovat 880 Hz, 1320 Hz ja niin edelleen. Osaäänes on myös äänes. Nimitystä osaäänes käytetään havainnollistamaan sitä, että itse ääni koostuu monista ääneksistä. Äänekset muodostavat yhdessä sävelen ja sävelet soinnin.


title: Äänes

text: Ääneksiä käytetään muun muassa joissakin herätyskelloissa herätysäänenä. Näppäinpuhelimissa jokaisesta näppäimestä kuuluu erilainen ääni, kun niitä painaa. Numeroiden valinta perustuu DTMF-numeroiden välitystapaan. Siinä kukin numero on koodattu kahdeksi toisiinsa epäharmonisessa suhteessa olevan ääneksen muodostamaksi ääneksi. Tällä pyritään välttämään virheelliset numerovalinnat.


title: Äänes

text: Fourier’n muunnoksen avulla mikä tahansa jaksollinen aaltomuoto voidaan hajottaa äänesten summaksi. Tällöin jokainen äänes on taajuudeltaan aaltomuodon perustaajuuden (jaksonajan käänteisluku) kokonaislukukerrannainen. Hajotelmassa jokaisella ääneksellä on oma amplitudinsa ja vaiheensa.


title: Elektroniputki

text: Elektroniputki (myös tyhjiöputki, radioputki) on elektroniikassa käytetty aktiivinen komponentti, joka voi toimia muun muassa vahvistimena, kytkimenä ja muistin elementtinä. Eletroniputken toiminta perustuu elektronien kulkuun tyhjiössä tai joidenkin purkausputkien tapauksessa ionien kulkuun kaasuissa.


title: Elektroniputki

text: Elektroniputki keksittiin ennen ensimmäistä maailmansotaa. Vuonna 1883 havaitun Edison-efektin perusteella Sir John Ambrose Fleming kehitti vuonna 1904 tyhjiöputkeen perustuvan diodin. Lee de Forest kehitteli edelleen Flemingin keksintöä lisäämällä putkeen hilan, jonka jännitteen määrää säätelemällä voitiin ohjata elektronivirran suuruutta. Suomalainen Eric Tigerstedt keksi muovailla hilasta sylinterin, joka ympäröi katodia. Tämä paransi putken suoritusarvoja ratkaisevasti. Keksintö sai nimekseen triodi, ja se merkitsi mullistusta radiotekniikalle ja elektroniikalle.